Kellnerova skupina PPF vydá v Česku dlhopisy zhruba za 150 miliónov eur

PRAHA. Skupina PPF najbohatšieho Čecha Petra Kellnera plánuje v decembri vydať dlhopisy v hodnote okolo 150 miliónov eur. Peniaze, ktoré chce využiť na expanziu svojich firiem, si požičia na českom trhu. "Výťažok z dlhopisov použijeme na organický rast našich finančných investícií, ako sú Home Credit či PPF banka, v budúcich troch až piatich rokoch," povedala Kateřina Jirásková, finančná riaditeľka skupiny PPF. Tá má emisiu dlhopisov v rámci skupiny na starosti. Je to prvýkrát, čo PPF vydáva dlhopisy za celú podskupinu zastrešujúcu podnikanie holdingu vo finančnom sektore. Jej súčasťou je aj trio firiem poskytujúcich úvery - Home Credit, PPF banka alebo Air Bank. V minulosti sa na trhu zadlžovali iba dcérske spoločnosti skupiny - napríklad Cetin alebo Home Credit. Obe firmy majú v súčasnosti vydané dlhopisy v celkovej hodnote 1,4 miliardy eur. Svojimi dlhopismi plánuje PPF Financial Holdings oslovovať v prvom rade privátnych klientov PPF banky či investičné fondy. "Ja si myslím, že je to tak správne," vysvetľuje Jirásková rozhodnutie vydať dlhopisy v Česku. "Nakoniec, sme Česi a ak máme niekomu ponúknuť niečo zaujímavé, mali by sme začať tu. Máme tu vybudované vzťahy a lepšie rozumieme potrebám ľudí. Úroková sadzba týchto takzvaných podriadených dlhopisov sa má pohybovať okolo 4 percent so splatnosťou 10 rokov. Jeden z hlavných dôvodov, prečo PPF vydáva dlhopisy práve teraz, súvisí s rastúcimi úrokovými sadzbami. Tie sa za ostatný štvrťrok zvýšili dvakrát na súčasných 0,5 percenta. Navyše sa predpokladá, že ďalej porastú. To by pre PPF znamenalo, že keby si chcela požičať peniaze v budúcnosti, boli by pre ňu splátky dlhopisov drahšie. Ďalším dôvodom je potreba financovať rast Home Creditu v Ázii a USA. Peniaze však skupina využije aj na podporu rastu svojho amerického biznisu s mobilným operátorom Sprint, kde poskytuje pôžičky na mobilné telefóny, ako aj na rast Clear Bank v Británii. Tá koncom minulého roka získala licenciu na prevod peňazí medzi tamojšími bankami. Ak bude emisia úspešná, PPF zváži možnosť vydania ďalších dlhopisov. Celkovo si môže požičať až 450 miliónov eur.


Na letiskách po celom svete spadol softvér, na odbavenie sa čaká dlhšie

Softvér, ktorý zlyhal, používa 125 aeroliniek po celom svete.

LONDÝN. Na letiskách po celom svete skolabovali check-in softvéry, informoval webový portál Daily Telegraph. Problémy hlásia z letísk v Londýne, Paríži, Zürichu, ale aj z Melbourne, Johannesburgu, Singapuru a Washingtonu. Cestujúci na svoj check-in čakajú dlhšie od 11.30 stredoeurópskeho času. Niktoré letiská hlásili aj dvojhodinové zdržania. Komplikácie zasiahli softvér španielskej firmy Amadeus Altea, ktorý používa 125 aeroliniek po celom svete a zasiahli aj niektoré systémy pre online check-in. Londýnske letisko Gatwick situáciu opísalo ako "momentálnu IT závadu". Na letisku však nespôsobila meškania letov a mala by byť vyriešená. Na letisku Heathrow sa problémy občasne opakujú, ale pasažieri by mali byť schopní zaregistrovať sa na svoj let s menším zdržaním. Spoločnosť Amadeus vo vyhlásení pre CNN uviedla, že služby sa obnovujú po identifikácii problémov v sieti.


Shakira po trojročnej pauze vydá nový album, El Dorado

BARCELONA, BERLÍN. Kolumbijská popová speváčka a skladateľka Shakira zverejní svoj prvý album za posledné tri roky, uvádza sa vo vyhláseniach zverejnených na jej účtoch v sociálnych médiách. "S radosťou vám oznamujem, že môj nový album 'El Dorado' vyjde 26. mája! Shak," napísala speváčka vo štvrtok večer na svojej stránke na twitteri. Album s 13 piesňami obsahuje názvy v španielčine aj angličtine. Na albume sa takisto nachádza pieseň "Chantaje", ktorá bola podľa slov Shakiry vlani v decembri latino skladbou číslo jeden v hudobnej streamovacej službe Spotify. El Dorado bude 11. štúdiovým albumom speváčky takých hitov ako "Whenever, Whenever", "Waka Waka" a "Hips Don't Lie". Jej prvý album, vydaný v roku 1991, bol naspievaný výlučne v španielčine. Posledný vydaný album 40-ročnej speváčky z roku 2014 má názov Shakira a vyšiel približne rok pred tým, ako porodila svoje druhé dieťa s futbalovou hviezdou španielskeho klubu FC Barcelona, Gerardom Piquém. Hudobníčka žije v spomínanom španielskom meste.


Hudáček nezabránil prvej prehre Spartaka, víťaz základnej časti má postup na dosah

MOSKVA. Slovenský brankár Július Hudáček a jeho spoluhráči zo Spartaka Moskva podľahli hokejistom SKA Petrohrad 2:5 v sobotňajšom stretnutí štvrťfinále play off Západnej konferencie KHL. Pod prvý triumf Petrohradu v sérii sa podpísala najmä prvá formácia. Nikita Gusev strelil dva góly, dve asistencie zase nazbieral veterán Pavel Daciuk. Hudáček kryl 35 z 39 striel súpera, posledný gól dali hostia do prázdnej bránky. V 22. minúte Hudáček inkasoval počas oslabenia o jedného hráča menší trest za podrazenie. Hostia v následnej presilovke strelili dva góly. Hokejistov Avtomobilistu Jekaterinburg delí už iba jedno víťazstvo od postupu do semifinále play off Východnej konferencie KHL. V sobotu triumfovali v treťom zápase série hranej na štyri víťazstvá s Traktorom Čeľabisnk 2:1 po predĺžení. O úspechu víťaza základnej časti rozhodol v 61. minúte Viačeslav Litovčenko. Góly: 21. Thomas - 43. Obidin, 61. Litovčenko /stav série 0:3/ Góly: 34. Barancev, 38. Holm, 60. Barancev - 30. Frattin /stav série 1:2/ Góly: 25. Fjodorov, 59. Zlobin - 6. N. Gusev, 23. N. Gusev, 24. Gavrikov, 35. Barabanov, 60. Koskiranta /Július Hudáček (Spartak Moskva) odchytal celý zápas a kryl 35 z 39 striel súpera/ /stav série 2:1/ Góly: 39. Jevsejenkov - 28. Šalunov, 45. Robinson, 51. Slepyšev /stav série 0:3/


Do piliera bratislavského mosta Apollo narazil čln s dvoma ľuďmi

BRATISLAVA. Do piliera mosta Apollo v Bratislave narazil v utorok v noci čln s dvoma osobami. Hasičom sa ich podarilo nájsť. TASR o tom informovali z operačného strediska Krajského riaditeľstva Hasičského a záchranného zboru (HaZZ) v Bratislave. Náraz člna na Dunaji hasičom nahlásili krátko po 22.30 h. "Hasiči vykonali prieskum z brehov Dunaja aj z vodného toku Dunaja. Zasahujúcim príslušníkom sa podarilo obe osoby nájsť a momentálne im poskytujú predlekársku prvú pomoc na brehu," uviedlo operačné stredisko. Na mieste zasahuje 18 príslušníkov HaZZ so štyrmi kusmi techniky.


V Bielorusku súdia šéfku nezávislého spravodajského portálu

Šéfredaktorke portálu tut.by Marine Zolotovovej hrozí väzenie aj zákaz činnosti.

MINSK. Šéfredaktorka najväčšieho bieloruského nezávislého spravodajského portálu tut.by Marina Zolotovová sa v utorok postavila pred súd v prípade, ktorý organizácie na ochranu ľudských práv kritizujú ako tvrdý zásah proti médiám. Zolotovovú zatkli v auguste spolu s deviatimi ďalšími novinármi za údajný "nepovolený prístup" k informáciám bieloruskej štátnej tlačovej agentúry BelTA. V prípade odsúdenia hrozí šéfredaktorke päť rokov väzenia a možný zákaz zastávať riadiace funkcie, uviedla tlačová agentúra AFP. Ostatných zatknutých žurnalistov, z portálu tut.by a ďalších médií, prepustili po tom, čo im nariadili zaplatiť pokuty a odškodné agentúre BelTA. Usmievajúca sa Zolotovová sa v prvý deň procesu na súde v metropole Minsk objavila za potlesku desiatok podporovateľov. Obvinenia proti svojej osobe odmietla. "Tento prípad je osobitne namierený proti tut.by," vyhlásila pred pojednávaním Zolotovová (41) pre webovú stránku mimovládnej Bieloruskej asociácie žurnalistov. "Máme vyše milión pozretí denne, pričom tlačová agentúra BelTA a ďalšie štátne médiá ich majú výrazne menej. Toto nie je pokus o zatvorenie, ale o oslabenie konkurencie," dodala Zolotovová. Šéfredaktorka je obvinená z "nečinnosti", či nedbalosti pri výkone funkcie, pretože zlyhala pri kontrole podriadených, keď "vnikli do systému" štátnej tlačovej agentúry BelTA. Rada Európy a organizácia na ochranu novinárov Reportéri bez hraníc (RSF) vyjadrili znepokojenie už v čase zatknutia novinárov v auguste. Pavľuk Bykovski, bieloruský žurnalista pracujúci pre nemeckú verejnoprávnu stanicu Deutsche Welle, bol počas spomínaného zásahu zadržiavaný dva dni a v jeho byte podnikli úrady raziu. Obvinenia boli vznesené napriek tomu, že agentúra BelTA sprístupňuje svoje články zadarmo 15 minút po tom, ako ich vidia predplatitelia. Bývalá sovietska republika Bielorusko, v ktorej od roku 1994 vládne autoritársky prezident Alexander Lukašenko, bola v poslednej správe RSF o miere slobody tlače vo svete zaradená na 155. miesto zo 180 krajín v rebríčku.


Oslabenie ekonomiky očakáva tridsať percent obyvateľov Česka

Horší výkon ekonomiky v Česku predpokladá aj polovica vrcholových manažérov firiem.

BRATISLAVA. Českou ekonomikou sa šíri pesimistická nálada. Zhoršenie ekonomickej situácie v najbližších dvoch rokoch predpokladá 30 percent obyvateľov a až polovica vrcholových manažérov tamojších firiem. Dokonca 80 percent z nich už podniká preventívne kroky, ktoré by ich mali pred prípadnou krízou lepšie ochrániť. Vyplýva to z exkluzívneho prieskumu Coface medzi verejnosťou, firmami a poprednými ekonómami o dopade globálneho vývoja a z toho vyplývajúcich rizík na vývoj ekonomík Česka a Slovenska.Ako ukázal prieskum, manažéri prispôsobili svoj pohľad na očakávaný vývoj ekonomiky vzhľadom na nepresvedčivý výkon českého hospodárstva v posledných mesiacoch, ako aj pomerne negatívne signály vývoja globálnej ekonomiky. Až polovica vrcholových manažérov českých firiem očakáva počas nasledujúcich dvoch rokov zhoršenie situácie a dokonca štvrtina predpokladá, že bude zamestnávať aj menej zamestnancov. Ekonomická situácia by mala zostať rovnaká len podľa 36 percent vrcholových manažérov. „Rovnaký trend možno badať aj na Slovensku, kde firmy, poučené z vývoja v rokoch 2008 a 2009, sú opatrnejšie najmä čo sa týka vnútorných opatrení - limitácia zásob, pružný pracovný čas, najímanie si kontraktačných zamestnancov. Riziko vidím hlavne v kapitálovej poddimenzovanosti a nepripravenosti slovenských firiem na výpadok tržieb majoritných odberateľov,“ podotkol v tejto súvislosti Juraj Janči, country manažér Coface Slovensko. Optimizmus postupne strácajú aj domácnosti a spotrebitelia. Až tretina respondentov z Českej republiky sa podľa prieskumu domnieva, že sa ich ekonomická situácia do roka zhorší. Len 14 percent verí v zlepšenie a zvyšok očakáva podobné podmienky. Spoločnosť Coface pôsobí v oblasti úverového poistenia, riadenia rizík a globálnej ekonomiky. V roku 2017 zamestnávala 4 100 ľudí v 100 krajinách a zaznamenala obrat vo výške 1,4 mld. eur.


V centre Bratislavy pomaly obnovujú premávku trolejbusov

Pre poruchy trolejového vedenia museli odkloniť viacero liniek.

BRATISLAVA. V centre Bratislavy už pomaly obnovujú premávku trolejbusov. Spoje na viacerých miestach nepremávali niekoľko hodín pre pokazené trolejové vedenie. V uliciach mesta preto vznikli zápchy. Dopravný podnik v dôsledku toho odklonil niektoré linky. Linku číslo 202 podľa hovorkyne Dopravného podniku Bratislava odklonili obojsmerne ako linku číslo 201 na Hlavnú stanicu a linku číslo 212 obojsmerne odklonili z Prievozskej cez Svätoplukovu, Záhradnícku, Mickiewiczovu a Kollárovo námestie naspäť na svoju trasu. Poruchy trolejového vedenia začali zhruba o 11.30 h. Dopravca v úseku Rajská – Čiližská nasadil aj náhradnú autobusovú dopravu.


Honza, Orlík, Krajánek. Nad Nitrou lietajú historické vetrone

Diváci môžu vidieť lietadlá, ktoré boli kedysi určené na výcvik leteckých žiakov i klzáky, ktoré svojho času patrili k pretekárskej špičke.

NITRA. Piloti bezmotorových historických lietadiel z piatich krajín sa zišli v týchto dňoch na treťom ročníku podujatia Oldtimer Pribina Star, ktorý sa koná na letisku v Nitre-Janíkovciach. Tento rok sa na priateľských zápoleniach zúčastní 13 veteránov. Najstarší vetroň je slovenský Zlín 23 Honza vyrobený v roku 1946. Iba o niečo mladší je historický vetroň Zlín 24 Krajánek z Českej republiky. "Keď pokračujeme chronologicky ďalej, tak je tu môj LG 425 Šohaj, čo boli v 50. rokoch vynikajúce športové lietadlá. Ďalej nasleduje Orlík VT 116 vyrábaný v 60. a 70. rokoch a pokračujeme lietadlom už z 80. rokov a to je špičkový vetroň VSO 10, ktorý doteraz ešte stále súťaží na rôznych pretekoch. Štartujú tu aj celokovové známe Blaníky L-13 či vetroň Foka z Poľska," uviedol organizátor podujatia Igor Ott. Podľa jeho ďalších slov je nitrianske stretnutie historických drevených lietadiel v rámci Slovenska stále raritou, hoci vo svete sú podobné podujatia už bežné. "U nás je to stále novinka. Je to môj výmysel, ktorý som mohol začať realizovať aj vďaka tomu, že na Slovensku je už zhruba tucet celodrevených starých vetroňov, ktoré sú stále letuschopné. Preto som sa rozhodol oživiť nostalgiu aj niekdajšieho zväzarmovského lietania, ktoré bolo ešte v komunistickom období, čo si, samozrejme, už mladá generácia nepamätá," vysvetlil Ott. Do Nitry tento rok prišli okrem Slovákov piloti z ďalších štyroch krajín. Zo zahraničných účastníkov má najsilnejšie zastúpenie Česká republika. "Máme tu aj pilota z Nemecka a Poľska a je tu aj pán Nándor, 85-ročný reprezentant z Maďarska, ktorý bol veľmi šťastný, že si u nás môže aj vo vysokom veku zalietať," povedal Ott. Ako zdôraznil, stretnutie veteránov je vždy veľmi priateľské, ale aj napriek tomu si radi zmerajú svoje sily v leteckých športových disciplínach. "Začali sme letom na čas. To znamená, že ten, kto sa udržal najdlhšie vo vzduchu, vyhral. Spravili sme isté bodové koeficienty, takže za každú minútu vo vzduchu získali piloti jeden bod. A ďalej sa už lietajú klasické plachtárske preteky, teda prelety zamerané na vzdialenosť a rýchlosť letu," doplnil Ott. Podujatie Oldtimer Pribina Star sa skončí 19. augusta, kedy sa vyhodnotia súťaže a za zvukov fujary slávnostne spustí vlajka pretekov.


Na dark webe sa dajú kúpiť čísla zdravotných kariet, austrálska polícia už prípad vyšetruje

Guardian napísal, že jeden z jeho reportérov si kúpil číslo svojej karty za menej ako 30 austrálskych dolárov, pričom použil digitálnu menu bitcoin.

SYDNEY. Austrálska polícia začala vyšetrovanie po správach o tom, že došlo k predaju súkromných lekárskych údajov zo štátneho systému zdravotnej starostlivosti na tzv. dark webe (temnom webe). Podľa agentúry DPA o tom v utorok informovala austrálska vláda. "Tvrdenia denníka Guardian, že čísla kariet Medicare sa dajú kúpiť na dark webe, berie vláda vážne a vyšetrujú sa," uviedol minister pre služby obyvateľstvu Alan Tudge. "Bezpečnosť osobných údajov je veľmi vážna vec," dodal. Guardian v utorok napísal, že jednému z jeho reportérov sa podarilo kúpiť si číslo svojej karty Medicare od obchodníka na "darknete" za menej ako 30 austrálskych dolárov (20 eur), pričom použil digitálnu menu bitcoin. Dark web je súčasť internetu prevádzkovaná anonymne s pomocou nástrojov chrániacich identitu a on-line aktivity používateľov. Spája sa s kybernetickým zločinom a obchodom s nelegálnym tovarom, ako sú zbrane a drogy, pripomína agentúra DPA. Nie je jasné, ako špekulanti na darknete získali detaily o kartách Medicare, ktoré nie sú verejne prístupné, ale podľa Guardianu sa tam od októbra predalo najmenej 75 súborov o týchto podrobnostiach a zrejme množstvo ďalších ešte predtým. Podľa vlády existujú obavy, že údaje by mohli byť použité na kriminálne účely, ako je krádež identity. Guardian poznamenáva, že ukradnuté identity využívali drogové syndikáty napríklad na nákup tovaru alebo kúpu či prenájom áut.


V siedmej etape triumfoval Valverde, do červeného dresu sa vrátil Lopez

7. etapa (Onda - Mas de la Costa, 183,2 km): MAS DE LA COSTA. Úradujúci svetový šampión Alejandro Valverde triumfoval v piatkovej siedmej etape cyklistických pretekov La Vuelta a Espaňa. Domáci člen tímu Movistar sa presadil v cieľovom stúpaní zo skupiny kvarteta favoritov, na ďalších priečkach finišovali Slovinec Primož Roglič (Jumbo-Visma) a Kolumbijčan Miguel Angel Lopez (Astana), ktorý sa vrátil na čelo celkového poradia. Na jazdcov čakalo 183,2 km z mesta Onda, no najmä päť stúpaní so záverečným výstupom prvej kategórie na Alto Mas de la Costa s dĺžkou 4,1 km a priemerným sklonom 12,3 percenta. Na poslednom kopci rozbehol zápolenie adeptov na celkové prvenstvo Kolumbijčan Nairo Quintana (Movistar), s ktorým dokázali udržať krok len Valverde, Roglič a Lopez, kilometer pred páskou boli ešte všetci štyria pohromade. Španiel uspel v záverečnom špurte a pripísal si dvanáste etapové prvenstvo na Vuelte, kde celkovo triumfoval v roku 2009. V profesionálnej kariére dosiahol 127 víťazstiev. "Vyhrať takúto etapu v takejto konkurencii je obrovská radosť. Chcem sa poďakovať môjmu tímu a najmä Nairovi. Snažil sa odpútať od Rogliča a Lopeza, ale obaja sa držali veľmi dobre. Napriek tomu pokračoval v nasadenom tempe a ja som z toho neskôr vyťažil. Veril som si, veď najhoršie som mohol dopadnúť štvrtý. Vyzerá, že bojovali najsilnejší pretekári tohtoročnej Vuelty," povedal Valverde pre oficiálny web Movistaru. V cieli malo len sedem cyklistov manko do minúty. Lopez sa vrátil do červeného dresu, o ktorý ho v šiestej etape 72. ročníka pripravil Belgičan Dylan Teuns, priebežne vedie o šesť sekúnd pred Rogličom, Valverde zaostáva o šestnásť a Quintana o 27 sekúnd. V sobotu je na programe kopcovitých 166,9 km so záverečným zjazdom na trase Valls - Igualada.


Chuligáni vtrhli na trávnik, napadli hráčov a fanúšikov Bayernu

ATÉNY. Zápas juniorskej Ligy majstrov medzi futbalovými klubmi Olympiakos Pireus a Bayern Mníchov poznačili veľké výtržnosti. Približne osemdesiat chuligánov v motocyklových helmách vyzbrojených bejzbalovými pálkami vtrhlo za stavu 4:0 pre hostí na hraciu plochu. Rozhodca musel duel na tréningovom štadióne Olympiakosu v 84. minúte predčasne ukončiť. "Výtržníci napadli hráčov a asi dvadsiatku priaznivcov Bayernu na tribúne. Na fotografiách je vidieť, ako zdravotný personál ošetruje zakrvavených fanúšikov. Výtržníci, ktorí do sektora hostí, kde sa údajne nachádzali aj ženy a deti, odpálili pyrotechniku, sa snažili ukoristiť vlajky a transparenty," napísal internetový portál welt.de. Agentúra AFP neskôr informovala, že zranenia utrpelo šesť priaznivcov Bayernu, z ktorých dvaja skončili v nemocnici, a jeden príslušník gréckej bezpečnostnej služby. Polícia bola na štadióne v malom počte a nepodarilo sa jej predísť útoku ani nikoho zadržať. Grécky klub sa už za incident vo vyhlásení ospravedlnil. "Veľmi ma to mrzí. Je to najhorší deň, odkedy som vo futbale," reagoval tréner Dimitris Mavrogenidis. Bývalý francúzsky reprezentant Christian Karembeau, ktorý v Pireu pôsobí ako poradca, označil incident za "akt terorizmu."


Podnikatelia žiadajú od vlády kvalitnejšie podmienky na rozvoj

Podnikateľská aliancia Slovenska oceňuje čiastočné úspechy vlády pri stabilizovaní verejných financií.

BRATISLAVA. Podnikateľská aliancia Slovenska (PAS) považuje zotrvanie nového kabinetu na pôvodnom programovom vyhlásení vlády Roberta Fica z roku 2016 za premárnenú príležitosť. „Programové vyhlásenie, ktoré schválil parlament na návrh novej vlády, kopíruje pôvodný dokument z roka 2016. To spôsobilo, že sa v ňom uvádzajú neaktuálne ciele,“ uviedol viceprezident PAS Peter Serina. Aliancia oceňuje čiastočné úspechy pri stabilizovaní verejných financií. „Jednou z požiadaviek bolo znížiť verejný dlh pod prvú hranicu dlhovej brzdy, čo sa pravdepodobne podarí do konca volebného obdobia,“ dodal Serina. Napriek hospodárskemu rastu a poklesu nezamestnanosti slovenská ekonomika nevyužíva existujúci potenciál. Na druhej strane PAS vidí široký priestor na zefektívnenie činnosti verejného sektora, napríklad pri presadzovaní takých činností, ktoré prinášajú najvyššiu hodnotu za peniaze. PAS privítala zníženie dane z príjmov právnických osôb z 22 na 21 percent. Nabáda vládu Petra Pellegriniho, aby v tomto trende pokračovala a dostala sa k hranici 19 percent. „Priestor na kompenzovanie výpadkov v príjmoch vidíme v zlepšenom výbere daní, rušení daňových výnimiek, obmedzovaním investičných stimulov či v zastavení dotovania neefektívnej výroby elektriny z hnedého uhlia,“ zdôraznil Serina. V polčase volebného obdobia si PAS myslí, že kvalita podnikateľského prostredia na Slovensku nielenže stagnuje, ale sa zhoršuje. „Apelujeme na vládu Petra Pellegriniho, aby zohľadnila aktuálny vývoj, zamerala sa na nové odvážnejšie ciele tak, aby sa na konci funkčného obdobia vlády, dostalo Slovensko do dvadsiatky krajín s najlepším podnikateľským prostredím na svete,“ uviedol Serina. Slovensku sa podľa neho nedarí prekonávať bariéry rozvoja podnikateľského prostredia hlavne v oblasti pretrvávania korupcie, neprimeranej byrokracie, absencie transparentnosti, nízkej úrovne hospodárskej súťaže, nechuti očisťovať verejný život. Podnikatelia stále pociťujú prekážky v zamestnávaní, trápi ich inflácia zákonov, vysoké odvodové zaťaženie a nerovnosť pred zákonom. „Napriek hospodárskemu rastu a poklesu nezamestnanosti slovenská ekonomika nevyužíva existujúci potenciál,“ myslí si Serina.


Keď líška prekvapila svišťa. Ukázali najkrajšie fotky divokej prírody

BRATISLAVA. Moment prekvapenia sa stal víťaznou témou tohtoročného udeľovania ocenení za najkrajšie fotografie divokej prírody. Okamih, keď tibetská líška prekvapí nepozorného svišťa, zachytil čínsky fotograf Jung-čching Pao. Vyhral s ním prvé miesto v prestížnej fotografickej súťaži Wildlife photographer za rok 2019. Tento rok ocenili fotografov v devätnástich kategóriách. Zaujímavý je aj záber úhorov, ktoré akoby "vyrastali" z dna mora či podmorská fotografia, ktorú urobil štrnásťročný chlapec. Všetky ocenené snímky sú súčasťou výstavy v Prírodovednom múzeu v Londýne, ktorá potrvá od 18. októbra 2019 do 31. mája 2020. Minulý rok vyhral súťaž záber opíc druhu langur čínsky.


Trump sa s Putinom na oslavách v Paríži pravdepodobne nestretne

Lídri by sa mali zísť až na summite G20 v Argentíne.

WASHINGTON. Prezident USA Donald Trump v pondelok vyhlásil, že sa s ruským prezidentom Vladimirom Putinom "pravdepodobne" nestretne, keď koncom tohto týždňa pricestuje do Paríža, ale zíde sa s ním na summite svetových lídrov skupiny G20 tento rok v Argentíne. Informovala o tom tlačová agentúra AP. Poradca Bieleho domu pre národnú bezpečnosť John Bolton predtým tvrdil, že Trump sa s Putinom stretne tento týždeň v Paríži, kde budú oslavy 100. výročia podpísania prímeria, ktoré znamenalo koniec prvej svetovej vojny. Avšak Trump pri odchode na trojicu pondelkových zhromaždení pred utorkovými voľbami do amerického Kongresu povedal novinárom, že si nie je istý, či parížske oslavy sú tým správnym miestom na stretnutie s ruským prezidentom. "Nie som si istý, či budeme mať stretnutie v Paríži. Pravdepodobne nie," uviedol Trump na letiskovej ploche na Andrewsovej spojenej základni pri hlavnom meste Washington D.C. pred odletom na tri zhromaždenia, kde chcel prezident vyzvať Američanov, aby išli odovzdať hlas v utorkových kongresových voľbách. Trumpovo posledné stretnutie s Putinom v júli vo fínskych Helsinkách bola nočná mora, keďže Trump odmietol konfrontovať Putina s problémom ruského zasahovania do amerických prezidentských volieb v roku 2016. Trump sa dokonca v tomto probléme postavil na stranu šéfa Kremľa, a nie na stranu vlastných amerických tajných služieb - vyhlásil totiž, že "prezident Putin to (zasahovanie) dôrazne a silne odmieta". Napriek zmene plánov v Paríži Trump upozornil, že sa s Putinom plánuje stretnúť na summite lídrov skupiny G20 v Argentíne túto jeseň. "Stretneme na summite G20 a pravdepodobne sa stretneme aj potom, pravdepodobne mnohokrát," dodal šéf Bieleho domu. Zároveň opäť vyjadril svoje dlhodobé presvedčenie, že "vychádzať dobre s Ruskom, Čínou a s nimi všetkými bude dobrá vec".


Hamilton ovládol aj kvalifikáciu na VC Nemecka, Vettelovi zlyhal motor

HOCKENHEIM. Z pole-position odštartuje v nedeľnej VC Nemecka britský pilot stajne Mercedes Lewis Hamilton, vedľa ktorého nastúpi holandský jazdec tímu Red Bull-Honda Max Verstappen. Druhý rad obsadili v sobotňajšej kvalifikácii jazdci rovnakých stajní, keď tretí skončil Fín Valtteri Bottas na Mercedese a štvrtý Francúz Pierre Gasly na Red Bull-Honda. Tretí rad si vyjazdili Fín Kimi Räikkönen na Alfa Romeo a Francúz Romain Grosjean na monoposte Haas. Štvornásobného nemeckého majstra sveta Sebastiana Vettela už v prvej kvalifikácii zradil motor a zvyšok súťaže sledoval iba z boxov. V nedeľu tak odštartuje až z poslednej 20. pozície.


Zmeny v zákone o verejnom obstarávaní sú účinné, školám uľahčia nákup potravín

Novela má znížiť administratívnu záťaž pre školské jedálne.

BRATISLAVA. Zákon o verejnom obstarávaní sa mení. V stredu totiž nadobúda účinnosť jeho novela z dielne trojice poslancov vládneho Mosta-Híd Petra Antala, Bélu Bugára a Gábora Gála, ktorú v septembri prijal parlament. Novelou sa zvyšuje finančný limit na tzv. podlimitný nákup potravín pre zariadenia školského stravovania až na dvestotisíc eur, čím sa má znížiť administratívna záťaž pre školské jedálne. "Ide o zjednodušenie nákupu potravín pre zariadenia školského stravovania, ktoré budú vďaka tomu môcť vo zvýšenej miere využívať ponuky regionálnych výrobcov a overených dodávateľov," odôvodnili poslanci. Školské jedálne tak podľa nich po novom už nie sú obmedzené kritériom najnižšej ceny, ale môžu nakupovať čo najkvalitnejšie potraviny. Rovnaké pravidlá sa vzťahujú aj na nákup potravín pre zariadenia pre seniorov či domovy sociálnych služieb. Poslanci totiž pri hlasovaní o novele prijali aj viaceré pozmeňujúce návrhy zo spoločnej správy výboru. V rámci nich sa rozširuje výnimka z pôsobnosti zákona na zadávanie podlimitnej zákazky a zákazky s nízkou hodnotou aj na diela výtvarného či úžitkového umenia. Tieto totiž predstavujú najčastejšie protokolárne dary a ich obstaranie predstavuje podľa poslancov neprimeranú komplikáciu pre verejných obstarávateľov. Súčasne sa prijala zákonná výnimka na obstarávanie tvorby, vydania a nákupu učebníc, učebných textov a pracovných zošitov, ktoré slúžia na vzdelávanie a sústavnú prípravu na povolanie. Výnimka je určená do výšky finančného limitu nadlimitnej zákazky. Ide najmä o učebnice, učebné texty a pracovné zošity, kde je použitie zákona o verejnom obstarávaní komplikované a hospodárska súťaž je podstatne zúžená pre špecifickosť učebníc. Okrem toho má novela zákona podľa predkladateľov zatraktívniť dynamický nákupný systém, ktorý sám o sebe podľa nich predstavuje rýchlejšiu a flexibilnejšiu formu verejného obstarávania. Súčasne má umožniť v prípade podlimitných zákaziek využívanie takzvaného jednoobálkového systému alebo zmeniť poradie vyhodnocovania dokumentov.


Zelený zákal. Ako spoznať chorobu, ktorá kradne zrak

Čo je glaukóm, ako prebieha liečba a komu hrozí zelený zákal.

BRATISLAVA. Môže sa objaviť u kohokoľvek, od batoliat až po seniorov. Glaukóm, zvaný aj zelený zákal, neprezrádzajú symptómy, a preto si pacienti uvedomia riziká až vo chvíli, keď býva neskoro. „Ak si pacient všimne, že má poruchu videnia, napríklad nevidí na schody, alebo zboku idúce auto, vtedy ide už o veľmi vážny prejav,“ hovorí prezidentka Slovenskej glaukómovej spoločnosti Erika Vodrážková. Glaukóm totiž vedie k poškodeniu zrakového nervu. Poškodený zrakový nerv zlyháva pri prenose informácií z oka do mozgu. „Zrakový nerv nemá schopnosť obnovy,“ vysvetľuje Vodrážková. Strata zraku je preto postupná a nemožno ju zvrátiť. A keďže glaukóm zatiaľ nemožno vyliečiť, je dôležité zachytiť ho včas. Glaukóm je druhou najčastejšou príčinou slepoty na svete, trpia ním minimálne dve percentá ľudí. Najbežnejšou formou (takmer 90 percent všetkých prípadov) glaukómu je primárny glaukóm s otvoreným uhlom. Spôsobuje ho zvýšenie vnútroočného tlaku, ktorý spomaľuje odtok komorového moku z prednej očnej komory. Býva často bez príznakov, a preto sa zväčša odhalí až v pokročilom štádiu. Glaukóm so zatvoreným uhlom vzniká zúžením uhla medzi dúhovkou a rohovkou, v dôsledku čoho komorový mok ťažko odteká a náhle sa zvyšuje tlak v oku. Pri tomto type glaukómu môže pacient cítiť bolesť hlavy, očí, pocit na vracanie, vidieť v noci dúhové kruhy okolo svetiel a môže mať tiež rozmazané videnie. Keďže nevoľnosť si so zrakom spája málokto, pacienti si zvyknú príznak zamieňať s tráviacimi ťažkosťami. Stále nie je úplne jasné, prečo ku glaukómu dochádza. Známe sú ale niektoré rizikové faktory, ktoré môžu viesť k jeho vzniku. „Veľkú pozornosť by mal svojmu zdravotnému stavu venovať každý, kto má glaukóm v rodine,“ hovorí očná lekárka s tým, že riziko výskytu je v dôsledku dedičnosti až 9-krát vyššie. Pravidelné kontroly by u očného lekára mali podstupovať aj krátkozrakí ľudia, pacienti so zvýšeným vnútroočným tlakom, nízkym systémovým tlakom, či ľudia s tenkou rohovkou. Vnútroočný tlak stúpa aj s vekom a kvôli prirodzeným zmenám v oku je rizikovým faktorom vek nad 40 rokov. „Veľmi veľa mladých ľudí podstúpilo laserovú korekciu zraku. Je to skupina, ktorá nám teraz tiež vyskakuje ako riziková,“ hovorí Vodrážková, ktorá pôsobí ako primárka očného oddelenia Nemocnice Cyrila a Metoda v Bratislave. Problém spočíva nielen v tom, že operovaným pacientom sa obtiažne meria vnútroočný tlak. Rizikovou skupinou sú aj preto, že pred operáciou bývali krátkozrakí a zároveň v poopereačnom období dlhodobo užívali kortikosteroidnú liečbu. Zrak je ohrozený aj u pacientov trpiacich cievnymi ochoreniami, cukrovkou, ťažkými zápalmi očí, alebo sú po vážnom úraze oka. Aj pri bežnom očnom vyšetrení môže lekár objaviť podozrivé príznaky. Avšak vyslovenie diagnózy glaukómu si vyžaduje väčšinou kompletné očné vyšetrenie počas niekoľkých návštev očného lekára. Nie každý pacient, u ktorého bol nameraný zvýšený vnútroočný tlak, musí mať glaukóm. U pacientov s podozrením na toto ochorenie je nutné okrem sledovania vnútroočného tlaku vyšetriť zrakový nerv, zorné pole pomocou perimetrického vyšetrenia a urobiť ďalšie špecializované vyšetrenia alebo testy, ktorých postupnosť navrhne očný lekár. Základným rizikovým faktorom pre vznik glaukómu a zároveň kľúčovým signálom, že s očami niečo nie je v poriadku, je však zvýšený vnútroočný tlak. „Vyšetrenie tonometrom trvá len niekoľko minút, je bezbolestné a spočíva v tom, že sa do oka fúkne vzduch.“ Primárka ho odporúča každému od 40. roku života aspoň raz za tri roky, pri rizikových pacientoch ešte častejšie. Lekár kontroluje obe oči a nie je nezvyčajné, že je jedno z nich postihnuté viac než druhé. „Nie vždy sa dá vyšetrenie urobiť v potrebnom rozsahu. Ambulantný lekár preto môže pacienta poslať na špecializované pracovisko,“ vysvetľuje odborníčka. Vďaka včasnej diagnostike problému môžu pacienti predísť alebo minimálne oddialiť trvalé poškodenie zraku, ktoré glaukóm spôsobuje. Bezplatné merania očného tlaku možno absolvovať aj počas Svetového týždňa galukómu. Glaukóm možno dostať pod kontrolu, no nie vyliečiť. V súčasnosti je pacientom k dispozícii iba liečba, ktorá znižuje vnútroočný tlak. Liečenie však trvá celý život, výber metódy závisí od viacerých faktorov, a preto sa u každého pacienta volí individuálne. K dispozícii sú tri možnosti - očné kvapky, laser, alebo operácia. Zdroj: Slovenská galukómová spoločnosť Keď lekár pacientovi diagnostikuje glaukóm, musí rátať s častejšími návštevami ordinácie. Očný lekár bude zrak kontrolovať na týždennej či mesačnej báze, až kým sa očný tlak nedostane pod kontrolu. Bez toho, aby pacient dôsledne dodržiaval pokyna lekára, však predpísaná liečba nebude mať želaný výsledok. Kvapky si vyžadujú disciplínu, a keďže neprinášajú úľavu od bolesti, či iný citeľný efekt, pacienti zvyknú liečbu podceniť alebo zanedbať. Deje sa tak napriek tomu, že sú doplatky za očné kvapky pomerne nízke. „V mojej praxi nie je raritou, že pacient, ktorý si posunul prehliadku o dva mesiace neskôr, tvrdí, že mu kvapky vystačili. To ale pri správnom postupe nie je možné,“ hovorí očná lekárka. Slováci v nezodpovednom prístupe v liečbe glaukómu nie sú raritou. Podobnú situáciu podľa Vodrážkovej ukázali aj prieskumy v Nemecku. Približne tretina diagnostikovaných pacientov si kvapky ani len nevyzdvihla z lekární. Ľahostajnosť spočíva zrejme v tom, že si pacient chorobu neuvedomuje až do chvíle, kým trvalo neprichádza o zrak.


Škriniar odohral celý duel pri výhre Interu, Juventus remizoval s Fiorentinou

Mertens dvoma gólmi zariadil víťazstvo Neapolu.

RÍM Futbalisti Juventusu Turín stratili v sobotu prvé body v novom ročníku talianskej Serie A. V dueli 3. kola remizovali na ihrisku Fiorentiny 0:0. Domáci si po dvoch predchádzajúcich prehrách pripísali prvý bod. Neapol si na domácej pôde poradil so Sampdoriou Janov 2:0. Oba góly SSC zaznamenal belgický útočník Dries Mertens. Neapol má po troch dueloch na konte šesť bodov, Sampdoria je s nulou na chvoste tabuľky. Na čele tabuľky je naďalej bez straty bodu Inter Miláno po domácom triumfe nad Udinese 1:0. Víťazný zásah si pripísal v 44. minúte stredopoliar Stefano Sensi. Ešte predtým prišli hostia o vylúčeného Rodriga De Paula. Slovenský obranca Milan Škriniar odohral za Inter celý zápas. AC Fiorentina - Juventus Turín 0:0 SSC Neapol - Sampdoria Janov 2:0 (1:0) Góly: 15. a 70. Mertens Inter Miláno - Udinese Calcio 1:0 (1:0) Gól: 44. Sensi ČK: 35. De Paul (Udinese) /M. Škriniar za domácich celý zápas/


Ženy si nevedia vyjednať vyšší plat. Prečo muži zarábajú viac peňazí?

Celkový rozdiel medzi platmi žien a mužov je 24 percent.

BRATISLAVA. Na trhu práce nie sú rozdiely medzi ženami a mužmi iba v platoch. Ukazuje sa, že mzdovú nerovnosť medzi pohlaviami spôsobujú aj iné pracovné preferencie. Analýza portálu Profesia.sk dokazuje, že odvetvia, o ktoré sa zaujímajú skôr ženy, sú v priemere horšie ohodnocované. Žena a muž pracujú vo firme na rovnakej pozícii v administratíve. Portál Platy.sk poukazuje na to, že je dosť pravdepodobné, že títo kolegovia nezarábajú rovnako. A to aj napriek tomu, že ich náplň práce je zhodná. V priemere totiž ženy, ktoré sú na rovnakej pozícii ako muži, zarobia o 8 percent nižšiu sumu. Podľa portálu je dôvodom najmä to, že ženy si už na pohovore pýtajú menej a oproti mužom majú s platovým vyjednávaním väčšie problémy. Pri pohľade na celkové rozdiely medzi platmi žien a mužov, sú ešte výraznejšie. Aktuálne je to 24 percent. Za týmito odlišnosťami sú viaceré dôvody. Nemožno zabúdať najmä na materskú dovolenku. Tá sa na Slovensku týka najmä žien. Zatiaľ čo zamestnankyne na istý čas úplne odchádzajú z pracovného prostredia, ich mužskí kolegovia zažívajú kariérny rast, s čím súvisí aj mzdový progres. Ďalším dôvodom rozdielov je tiež nižšia zamestnanosť nežnejšieho pohlavia. To potvrdzujú aj vládne štatistiky. Februárová miera nezamestnanosti mužov bola podľa ústredia práce 5,1 percenta. Nezamestnanosť žien predstavovala 6,5 percenta. Ženy majú tendenciu reagovať na pracovné miesta v oblastiach prvého kontaktu. Ide často o pozície, na ktorých treba využívať empatiu. Ukazuje sa, že práve odvetvia, na ktoré reagujú prevažne skôr ženy sú horšie ohodnocované. Sektor s najväčším podielom reagujúcich žien je zdravotníctvo a sociálna starostlivosť. Tu je priemerná mzda podľa Platy.sk približne 900 eur v hrubom. Muži majú najväčší podiel reakcií v elektrotechnike a energetike s priemernou mzdou 1180 eur v hrubom. Zvukár, inštalatér modelovania sietí či osvetľovač. To sú pozície, na ktoré za posledný polrok nezareagovala ani jedna žena. Údaje portálu Profesia.sk poukazujú na to, že dominancia mužov na niektorých pozíciach je omnoho väčšia, ako je to u žien. To znamená, že na trhu práce je omnoho viac pracovných pozícií, pri ktorých sú zamestnávatelia zvyknutí na čisto mužských uchádzačov o prácu.


Purdue Pharma údajne núka miliardy, aby vyrovnala žaloby pre opiátovú epidémiu

Firmu v USA obviňujú, že bagatelizovala riziko závislosti od lieku OxyContin.

NEW YORK. Americká farmaceutická firma Purdue Pharma vyrábajúca lieky proti bolesti podľa médií údajne rokuje o vynaložení desiatich až dvanástich miliárd USD na urovnanie žalôb zo strany jednotlivých amerických štátov a samospráv. Firmu obviňujú z toho, že zohrala hlavnú rolu pri vytváraní dopytu po liekoch proti bolesti, keďže bagatelizovala riziko závislosti od jej lieku OxyContin. Epidémia predávkovania sa opiátmi pritom v USA od roku 2000 zabila viac ako 400-tisíc ľudí. V rámci urovnania sa podľa zverejnených správ rodina Sacklerovcov má vzdať vlastníctva firmy Purdue Pharma. Podľa návrhu urovnania Sacklerovci prispejú tromi miliardami USD z vlastných peňazí a firma požiada o ochranu pred veriteľmi podľa článku 11 amerického zákona o bankrote a zmení sa na verejnú dobročinnú spoločnosť, pričom všetky zisky z predaja liekov pôjdu žalujúcim stranám, napísal v stredu denník New York Times. Okrem toho bude firma Purdue Pharma bezplatne poskytovať svoje lieky proti závislosti a Sacklerovci predajú ďalšiu farmaceutickú spoločnosť Mundipharma, čo k financiám na urovnanie pridá 1,5 miliardy USD, napísal denník. Spoločnosť Purdue Pharma nepotvrdila nijaké podrobnosti urovnania, o ktorých informovala aj televízia NBC, ale uviedla, že nevidí nič dobrého na rokoch "súdnych procesov a odvolaní".


Vo Švajčiarsku zahynula nemecká lyžiarka, spadla zo skaly

Žena padala 30 metrov. Previezli ju vrtuľníkom do nemocnice, no tam svojim zraneniam podľahla.

BERLÍN. Vo švajčiarskom lyžiarskom stredisku Jungfrau - Grindelwald - First zahynula devätnásťročná nemecká lyžiarka. Ako v pondelok informovala polícia bernského kantónu, žena, ktorá žila vo Švajčiarsku a bola na lyžovačke so skupinou priateľov, odbočila z vyznačenej zjazdovky a vzápätí sa zrútila zo skalného previsu, pričom padala 30 metrov. Napriek tomu, že ju vrtuľníkom promptne previezli do nemocnice, tam svojim zraneniam podľahla. Stredisko Jungfrau - Grindelwald - First sa nachádza zhruba 60 kilometrov na juhovýchod od Bernu, v blízkosti jedného z najznámejších a najvyšších vrcholov švajčiarskych Álp Jungrfau, ktorý sa týči do výšky 4158 metrov nad morom. Jej súčasťou je aj známa kabínková lanovka z Grindelwaldu na vrchol Männlichen, ktorá je s dĺžkou 6 071 metrov treťou najdlhšou kabínkovou lanovkou na svete.


Nemecko odmietlo požiadavky Poľska na ďalšie vojnové reparácie

Tému vojnových reparácií považuje za uzavretú viac ako 60 rokov.

BERLÍN. Nemecká vláda považuje otázku vyplatenia reparácií za druhú svetovú vojnu Poľsku za vyriešenú už viac ako 60 rokov a nevidí dôvod na opätovné otvorenie tejto témy. Reagovala tým na vyjadrenia poľskej vlády, ktorá nedávno vyhlásila, že Nemecko má morálnu povinnosť zaplatiť za zničenie desiatok poľských miest nacistami. Hovorca nemeckej kancelárky Angely Merkelovej Steffen Seibert v piatok uviedol, že Nemecko prijíma zodpovednosť za druhú svetovú vojnu, vojnové reparácie Poľsku už ale v minulosti vyplatilo. Poľské zrieknutie sa ďalších reparácií v rokoch 1953, 1970 a 2004 navyše považujú v Berlíne za právne záväzné. Hovorca zároveň dodal, že Nemecko je vďačné za aktuálne dobré vzťahy s Poľskom.


Šéf Svetovej obchodnej organizácie varuje pred hlbokou recesiou

Trumpom navrhované clá vyvolajú podľa Azeveda obchodnú vojnu, ktorá nie je v nikoho záujme.

ŽENEVA. Šéf Svetovej obchodnej organizácie (WTO) Roberto Azevedo vyzval členské štáty, aby zabránili "padnutiu prvých kociek domina", a varoval, že existuje reálne riziko eskalácie globálnych obchodných bariér a hlbokej recesie. Svetovú obchodnú politiku zachvátil zmätok po tom, čo americký prezident Donald Trump minulý týždeň ohlásil, že plánuje zaviesť clá na dovoz ocele a hliníka. To vyvolalo sériu hrozieb zo strany mnohých štátov, že prijmú odvetné opatrenia, a obavy z ohrozenia celého obchodného systému. "Musíme urobiť všetko preto, aby sme zabránili pádu prvých kociek domina. Ešte stále je dosť času," povedal Azevedo pred šéfmi delegácií WTO na stretnutí za zavretými dverami v Ženeve. "Vo svetle nedávnych vyhlásení týkajúcich sa opatrení v oblasti obchodnej politiky je jasné, že teraz vidíme oveľa väčšie a reálnejšie riziká spustenia eskalácie obchodných bariér." Azevedo býva väčšinou veľmi konzervatívny pri poznámkach týkajúcich sa obchodných politík členských štátov WTO, hrá však aj úlohu strážcu globálnych obchodných pravidiel. Už v piatok (2. 3.) porušil svoje mlčanie a vyjadril obavy z toho, že Trumpom navrhované clá vyvolajú obchodnú vojnu, ktorá nie je v nikoho záujme. Vo svojich pondelkových vyjadreniach Azevedo nemenoval žiadnu krajinu, ale jeho varovania boli urgentnejšie. "Keď sa raz vydáme touto cestou, bude ťažké zmeniť smer. Oko za oko povedie k tomu, že všetci budeme slepí a svet sa ocitne v hlbokej recesii."


Nový šéf dostavby Mochoviec už neočakáva veľké zmeny v projekte

Na treťom bloku Atómovej elektrárne Mochovce sa už začal proces spúšťania, ktorý je v súčasnosti dokončený na desať percent.

BRATISLAVA. Nový riaditeľ projektu dostavby tretieho a štvrtého bloku Atómovej elektrárne Mochovce Španiel Francisco Jose Morejon Verdu už neočakáva veľké projektové zmeny. „Prijali sme veľmi prísny manažérsky a kontrolný systém,“ povedal pre podnikový časopis Slovenských elektrární Energia pre krajinu Verdu.Podľa neho je tretí blok v súčasnosti dostavaný na 95 percent a postup spúšťania dokončený na desať percent. „Sme vo fáze dokončovania systémov a čiastočných preberaní systémov,“ dodal. Na štvrtom bloku sa ešte stále vykonávajú stavebné práce. Tento blok je dokončený na 83 percent. Fáza spúšťania štvrtého bloku ešte nezačala. V tomto roku očakávajú Slovenské elektrárne, ktoré dostavujú mochovecké bloky, na treťom bloku jeden z významných míľnikov dostavby. Koncom roku by sa na tomto bloku mala začať studená hydrostatická skúška. Po novom sa má tretí blok v Mochovciach uviesť do prevádzky ku koncu budúceho roka. Štvrtý blok by mali dokončiť o rok neskôr. Po začatí dostavby Mochoviec sa pritom hovorilo o rokoch dostavby 2012, respektíve 2013. Okrem termínov sa viackrát menil aj rozpočet dostavby jadrových blokov. Najnovší rozpočet na dostavbu je vo výške 5,4 miliardy eur. Podľa plánov z roku 2008 si pritom mala dostavba vyžiadať 2,8 miliardy eur. Nový šéf dostavby Mochoviec vidí za viacerými posunmi termínov a predražovaním dostavby jadrových blokov dôležité zmeny v celom projekte. „Zmeny sa prelínali so stavebnou fázou najmä kvôli aplikácii nových bezpečnostných regulácií a priemyselných štandardov, analýze postfukušimských efektov a nárastu seizmického zaťaženia,“ konštatoval Verdu.Aktuálnym termínom dostavby mochoveckých blokov verí aj Úrad jadrového dozoru SR (ÚJD). „Slovenské elektrárne nás pravidelne v mesačných intervaloch informujú o progrese procesu dostavby. Vo všetkých posledných správach sa opakuje rovnaký predpokladaný termín zavážania prvej palivovej kazety do reaktora v polovici júla 2018. Podľa Atómového zákona okamihom zavezenia prvej palivovej kazety začína proces fyzikálneho spúšťania jadrovej elektrárne,“ povedala pre portál vEnergetike.sk hovorkyňa ÚJD Zuzana Hosťovecká. Úrad však upozorňuje, že pri tak veľkom a zložitom projekte ako je výstavba jadrovej elektrárne, môžu vzniknúť problémy, ktoré nie je možné predvídať a ktoré môžu spôsobiť zdržanie.Slovenské elektrárne začali s dostavbou Mochoviec oficiálnym otvorením 3. novembra 2008. Slovenský dominantný výrobca elektrickej energie oficiálne podpísal kontrakty s hlavnými dodávateľmi dostavby Mochoviec, a to s českou spoločnosťou Škoda Jaderné strojírenství, ruskou firmou Atomstrojexport ( na dostavbe už nepracuje – pozn. red.), slovenskými podnikmi VUJE, Enseco, Inžinierske stavby Košice (na dostavbe už nepracuje – pozn. red.) a talianskou spoločnosťou Enel Ingegneria & Innovazione začiatkom júna 2009. Nové jadrové bloky v Mochovciach budú mať po ich dokončení inštalovaný výkon po 471 megawattov, čo pokryje asi 13 percent z celkovej spotreby elektriny na Slovensku.


Transparency chce vychovať generáciu úradníkov odolných voči korupcii

Transparency chce vzdelávať úradníkov, zameria sa na mladých ľudí.

BRATISLAVA. Profesionálnu štátnu správu rezistentnú voči korupcii nevytvorí vyvolávanie strachu z následkov korupčného konania, ale efektívna ochrana whistleblowerov a výchova mladej generácie štátnych úradníkov, ktorí sa zásadne vyhrania voči pokusom o korupciu. Sú o tom presvedčení zástupcovia Transparency International Slovensko (TIS), ktorí chcú v rámci tohto zámeru spustiť kampaň Tvoríme štátnu správu odolnú voči korupcii, zameranú na najmladšiu generáciu štátnych úradníkov. Ako na utorkovej tlačovej konferencii uviedol Pavol Szalai z TIS, zameranie na mladú generáciu vychádza z toho, že práve ona má najväčší potenciál dosiahnuť v štátnej správe zmenu zvnútra. Podľa dostupných údajov pôsobí v súčasnosti v štátnej správe približne 17 percent ľudí do 34 rokov. Aktivity TIS by podľa Szalaia mali smerovať k zmene súčasného stavu, ktorý je poznamenaný faktom, že prijaté legislatívne protikorupčné opatrenia sa nepremietajú do praxe. "Jednak je potrebné zvýšiť schopnosť štátnych úradníkov rozpoznať nekalé praktiky, musíme tiež zvýšiť povedomie o právach nahlasovateľov korupcie a takisto bojovať so strachom z negatívnych následkov nahlásenia korupcie," uviedol Szalai. TIS chce preto organizovať neformálne vzdelávanie a workshopy pre mladých úradníkov, spájať úradníkov s antikorupčným zmýšľaním, dbať o to, aby aj samotné úrady viac komunikovali túto tému. Projekt ráta aj s webovou stránkou pre mladých úradníkov. Zuzana Hlávková z TIS pomenovala i kľúčové kroky efektívnej pomoci whistleblowerom. "Máme záujem vytvoriť sieť zamestnávateľov a odborníkov na ľudské zdroje, ktorí pomôžu whistleblowerom nájsť si v prípade straty zamestnania, vyvolanej nahlásením korupcie, nové zamestnanie. Zámerom je tiež vytvoriť sieť právnických firiem, ktoré budú pro bono zastupovať nahlasovateľov korupcie v súdnych konaniach," uviedla Hlávková. Projektu má tiež pomôcť mediálna sieť, šíriaca a propagujúca myšlienky kampane.


Každý by mal byť feminista, radí herečka Helen Mirren o šťastnom živote

Oscarová umelkyňa tiež hovorí o tom, že sa netreba sobášiť príliš skoro.

Zástupcovia Tulane University v americkom New Orleans pred niekoľkými dňami pozvali herečku Helen Mirren (71), aby otvorila príhovorom promočnú slávnosť tohtoročných absolventov. Šarmantná umelkyňa sa v ňom rozhodla pobaviť, ale aj inšpirovať mladých študentov, ktorým poskytla svojich „top päť pravidiel pre šťastný život.“ Podľa vlastných slov ich nazbierala počas svojho života plného katastrof aj triumfov. Pravidlo číslo jeden znie – neponáhľajte sa so svadbou. A herečka určite vie, o čom hovorí. Svojho dlhoročného partnera Taylora Hackforda si vzala za muža, až keď mala 52 rokov. Druhé pravidlo – správajte sa k ľuďom ako k ľuďom. „Pamätajte, že každá jedna osoba, či už má nad vami prevahu alebo nie, si zaslúži rovnaký rešpekt a štedrosť,“ vyhlásila. Zároveň k druhému pravidlu dodala, že bez ohľadu na to, akého je človek pohlavia alebo rasy, mal by byť feministom. „V každej krajine a kultúre, ktorú som navštívila, od Švédska až po Ugandu, od Singapuru po Mali, bolo jasné, že keď sú ženy rešpektované a majú možnosti a slobodu dosahovať svoje osobné sny a ambície, život sa pre každého zlepší,“ povedala, pričom si vylúžila aplauz publika. Herečka samu seba údajne donedávna nenazývala feministkou, ale vždy podľa pravidiel rovnoprávnosti a rovnocennosti žila. „V každom prípade som pochopila, že feminizmus nie je abstraktná idea, ale nutnosť, ak sa chceme pohnúť vpred a nie vzad do sveta ignorancie a žiarlivosti plnej obáv. Takže teraz som otvorenou feministkou a chcem vás povzbudiť k tomu, aby ste sa nimi tiež stali.“ Tretím pravidlom Helen Mirren je myšlienka, že by sme mali ignorovať každého, kto posudzuje náš vzhľad. „Najmä keď je to nejaký anonymný podivín číhajúci na internete. A ak ste vy tou osobou číhajúcou na internete, prestaňte s tým, skrátka s tým prestaňte, choďte von a niečo robte,“ apelovala herečka. Štvrtou perlou múdrosti je myšlienka – nebojte sa strachu. „V momentoch, keď myslíte na to, či ste dosť dobrí, dosť múdri, či nezlyháte... pozrite sa strachu priamo do tváre a choďte vpred. A keď okolo neho prejdete, otočte sa a poriadne ho kopnite do zadku,“ zaperlila s humorom. A piate pravidlo Helen Mirren na šťastný život? Znie pomerne jednoducho - príliš veci nekomplikujte. Herečka študentom vymenovala aj svojský a vtipný zoznam vecí, ktoré by mali a nemali robiť. Podľa nej existuje niekoľko základných bodov – otvorte svoje srdce láske, aspoň raz týždenne povedzte svojim rodičom „ďakujem“, nefajčite, neprokrastinujte, nezamieňajte si sex s láskou a nepokladajte horúce poháre na voskované povrchy.


Na obálke časopisu Playboy bude modelka, ktorá sa narodila ako muž

Prvé vydanie po smrti Hugha Hefnera smeruje k evolúcii.

Loading
 ... Je to vôbec po prvý raz v 64-ročnej histórii časopisu, kedy sa na obálke objaví žena, ktorá sa narodila ako muž. S hlavným titulkom "Evolution" a s fotografiou 26-ročnej francúzskej modelky Ines Rau, chce časopis urobiť výrazný krok. „Urobiť to je správna vec. Doba sa vyvíja a rodové role s ňou," povedal riaditeľ časopisu Cooper Hefner – syn nedávno zosnulého Hugha Hefnera. Modelka Ines Rau, ktorá sa už objavila v americkom a talianskom vydaní časopisu Vogue, prechádzala zmenou pohlavia od svojich šestnástich rokov. O svojej niekdajšej identite však dlho nehovorila. „Bála som sa, že si nikdy nenájdem priateľa a pre všetkých budem divná. Potom som sa začala mať rada. Viete, mali by ste byť tým, kým ste. Je oslobodzujúce hovoriť o sebe pravdu, aj tú o vašom pohlaví, sexualite, čomkoľvek. Ľudia, ktorí vás odmietajú, nestoja za to,“ povedala Rau pre časopis Playboy. Loading
 ... Nadšené aj nenávistné reakcie na seba nenechali dlho čakať a na sociálnych sieťach sa strhla búrlivá vlna diskusií. Pre New York Times modelka povedala: „Videla som veľa nenávistných komentárov. Nikdy by som si nepomyslela, že ľudia sú až takí transgenderfobickí. Vedela som, že máme veľa práce, aby ľudia transgender ženy videli ako ženy, ale že je jej toľko, ma prekvapilo.“ Od svojho coming-outu sa Ines Rau výrazne angažuje v boji za práva transgender ľudí. Loading
 ... Hoci ide o prvé uvedenie transgender modelky na obálke slávneho časopisu, na jeho stránkach už podobná revolúcia prebehla dávno. V roku 1981 v ňom pózovala transgender modelka a herečka Caroline "Tula" Cossey, ktorá v tom čase účinkovala v bondovke Len pre tvoje oči. Ani pre Ines Rau nie je skúsenosť s časopisom novinkou. Na jeho stránkach sa objavila už v roku 2014, kedy sa po prvý raz prezentovala ako modelka so zmeneným pohlavím. Novembrové vydanie bude obsahovať aj špeciálnych sto strán venovaných nedávno zosnulému Hughovi Hefnerovi, ktorý bol výrazným obhajcom práv LGBT osôb. Loading
 ... Loading
 ... Loading
 ... Loading
 ...


Od tlačovky ubehli štyri dni, polícia o Gorile mlčí

Polícia neoznámila, či vo veci začala vyšetrovanie.

BRATISLAVA. Ubehli štyri dni od tlačovej konferencie, na ktorej generálny prokurátor Jaromír Čižnár oznámil, že mu prokurátor Dobroslav Trnka pred desiatimi rokmi púšťal nahrávku Gorila, a polícia neoznámila, či vo veci začala vyšetrovanie. Na otázku denníka SME, či sa vyšetrovanie začalo, policajné prezídium do uzávierky neodpovedalo. Opozičná strana Sloboda a Solidarita (SaS) vyhlásila, že nerozumie postupu polície a Generálnej prokuratúry. Pýta sa, ako je možné, že Trnka stále pracuje na prokuratúre a nečelí trestnému stíhaniu ani disciplinárnemu konaniu. "Generálny prokurátor Jaromír Čižnár minulý týždeň tvrdil, že mu Trnka v minulosti pustil nahrávku, ktorá zrejme pochádzala zo spisu Gorila. Pritom je známe, že to bol práve Trnka, ktorý ako generálny prokurátor vyvíjal aktivity proti vyšetrovaniu tohto prípadu," povedal podpredseda SaS Ľubomír Galko. „Pán Trnka chodil s nejakým notebookom po viacerých miestach s tým, že má niečo nahrané. Mne pustil nejakú dvojminútovú sekvenciu, kde je nebohý pán Határ (František Határ, bývalý Ficov asistent, pozn.), ktorý spomína sponzorský dar,“ opísal situáciu Čižnár. Sám som požiadal o vypočutie, lebo to, čo tam niekto prezentuje v postavení poskoka - a nebudem pokračovať ďalej, nie je pravda. Čižnár dodal, že sa Trnku opýtal, prečo mu to púšťa, a ten vraj odpovedal, že sú tam aj iné zaujímavé veci a odišiel. Stalo sa to vraj niekedy v rokoch 2008 a 2009. Údajne ide o úryvok nahrávky, podľa ktorej vznikol spis Gorila, ktorý niekto zverejnil v roku 2011 na internete. Spis, ktorý údajne na základe odpočúvaní vytvorila Slovenská informačná služba, zachytáva stretnutia Jaroslava Haščáka z finančnej skupiny Penta s rôznymi politikmi v byte na Vazovovej ulici v Bratislave. "Haščák hovorí, že chce dať Smeru nejaké peniaze. Pýta sa Határa, či majú na to nejakú firmu v zahraničí a ako vôbec v Smere riešia financie," píše sa v Gorile. Trnka poprel, že by nahrávku Gorily vlastnil. Na situáciu, ktorú opísal Čižnár, si vraj nepamätá. Čižnár sa pravdepodobne spomína na nahrávke medzi podnikateľom Marianom Kočnerom a vtedajším generálnym prokurátorom Trnkom, ktorú získala polícia počas vyšetrovania vraždy Jána Kuciaka a Martiny Kušnírovej. Čižnár sa o Gorile rozhovoril v reakcii na túto nahrávku. „Sám som požiadal o vypočutie, lebo to, čo tam niekto prezentuje v postavení poskoka - a nebudem pokračovať ďalej, nie je pravda,“ povedal Čižnár. Kočner na nahrávke podľa Denníka N dáva Trnkovi príkazy. Správa sa k nemu vulgárne a ako k podriadenému. Hovorí s ním o podplácaní poslancov pri voľbe Trnku v Národnej rade aj o úplatkoch v kauze nebankoviek či Glance House. Kočner na nahrávke zároveň vyratúva, kde všade Trnku korumpoval.


Na Slovensku stúpol objem úverov na bývanie

Objem úverov na bývanie ku koncu marca stúpol v medziročnom porovnaní o viac ako 12 percent

BRATISLAVA. Objem úverov na bývanie na Slovensku ku koncu marca stúpol v medziročnom porovnaní o 12,3 percenta. Ako vyplýva z údajov Národnej banky Slovenska (NBS), ku koncu tretieho mesiaca tak dosiahol 25,388 mld. eur. Z toho objem úverov stavebného sporenia bol na úrovni 2,339 mld. eur. V medziročnom porovnaní sa zvýšil o 5,3 percenta. Vo financovaní bývania na Slovensku dominuje Slovenská sporiteľňa, ktorej podiel na celkovom objeme poskytnutých úverov dosiahol 27,67 percenta. Nasleduje VÚB banka s podielom 21,5 percenta a Tatra banka s 13,8 percenta. ČSOB mala podiel 12,24 percenta. Pri úveroch zo stavebného sporenia dominuje Prvá stavebná sporiteľňa s podielom 83,27 percenta.Úvery na bývanie poskytuje 17 bánk. Hypotekárne banky v minulosti postupne rozširovali možnosti financovania bývania aj o spotrebné úvery zabezpečené nehnuteľnosťou a iné úvery na bývanie. Tieto úvery na bývanie v niektorých prípadoch nahrádzajú klasické hypotéky, pričom klasické hypotekárne úvery niektoré banky poskytujú už len minimálne. V rámci stavebného sporenia pôsobia na trhu tri stavebné sporiteľne.


V Turecku vydali ďalšie zatykače na 23 sudcov a prokurátorov

ISTANBUL. Turecké úrady vydali zatykače na 23 sudcov a prokurátorov, ktorých ešte v piatok spolu s vyše stovkou ďalších zbavili funkcie. Informovala o tom štátna tlačová agentúra Anadolu. Zatykače sa podľa správy Anadolu vzťahujú na 17 sudcov a šiestich prokurátorov. Dôvodom je ich údajné "členstvo v teroristickej organizácii". Vláda ich podozrieva z väzieb na hnutie v USA žijúceho duchovného Fethullaha Gülena, ktorého Ankara obvinila zo zorganizovania vlaňajšieho nevydareného pokusu o vojenský prevrat v krajine. Dvoch z týchto sudcov zatkli priamo počas výkonu svojej práce. V piatok, takmer desať mesiacov po zmarenom pokuse o štátny prevrat, prepustili v tejto krajine zo zamestnania ďalších 107 sudcov a prokurátorov. Turecká vláda už zaslala americkej administratíve viacero materiálov, ktoré údajne dokazujú Gülenovu vinu a žiada jeho vydanie. Gülen však akúkoľvek účasť na prevrate odmieta. Tvrdí, že puč inicioval samotný turecký prezident Recep Tayyip Erdogan, aby ospravedlnil svoje zásahy voči kritikom. Od pokusu o puč v krajine, z ktorého turecká vláda viní práve spomínané hnutie, prepustili už celkovo 4238 sudcov a prokurátorov, čo predstavuje takmer tretinu pôvodného stavu 14-tisíc týchto zamestnancov. Vyšetrovaciu väzbu uvalili podľa aprílových informácií vládnych zdrojov v rovnakej súvislosti na viac ako 47-tisíc podozrivých vrátane 2575 sudcov a prokurátorov. Navyše kvôli údajným kontaktom s Gülenovým hnutím suspendovali viac ako 100-tisíc štátnych zamestnancov.


Príplatky za prácu v noci a cez víkend vyjdú Tesco na štyri milióny

Zvýšenie príplatkov má dopad na odmeňovanie a benefity.

BRATISLAVA. Zvýšenie príplatkov za prácu v noci, v sobotu a nedeľu má pre spoločnosť Tesco značný dopad. Druhá fáza príplatkov znamená celkovú investíciu štyri milióny eur. Agentúru SITA o tom informovala riaditeľka komunikácie spoločnosti Tesco Veronika Bush. „Zvyšovanie príplatkov má, samozrejme, dopad na stratégiu odmeňovania, benefity a stratégiu v oblasti zamestnanosti. Uvedenú zmenu príplatkov sme do kolektívnej zmluvy zapracovali už pred rokom, keď došlo k prvej fáze zvýšenia príplatkov,“ uviedla Veronika Bush.Zvyšovanie príplatkov bolo rozdelené do dvoch fáz. Prvá z nich je účinná už od 1. mája 2018 a druhá fáza od 1. mája 2019. Príplatky za prácu cez víkend a nočnú prácu upravuje Zákonník práce.


Pápež daroval 25 miliónov eur na pomoc pre hladujúcich v Južnom Sudáne

JUBA. Pápež František daroval 25 miliónov eur na jedlo pre obyvateľov Južného Sudánu počas nadchádzajúceho obdobia sucha. Informovala o tom agentúra Associated Press (AP) citujúc vyhlásenie Vatikánu. Hlava katolíckej cirkvi finančný dar odovzdala Organizácii OSN pre výživu a poľnohospodárstvo, ktorá má jeho prostredníctvom zmierniť obdobie "vážnej potravinovej neistoty a veľkého vysídľovania".Pápež František mal Južný Sudán navštíviť v októbri, ale návštevu zrušil pre bezpečnostné obavy spôsobené občianskou vojnou v krajine. "Vieme, že jeho srdce je v Južnom Sudáne," uviedol pre AP generálny tajomník arcidiecézy v Jube Samuel Abe, ktorý pápeža vyzval k novej návšteve. "Prajem si, aby prišiel a bol hlasom tých, ktorí ho nemajú," dodal.


V Bratislave začali rekonštruovať Pamätník SNP

V prvej etape opravia lavičky a osadia stĺpiky proti vjazdu áut.

BRATISLAVA. V centre Bratislavy na Námestí SNP spustili prvú etapu rekonštrukcie Pamätníka SNP. V rámci nej má byť vymenená dlažba na celom pamätníku, má byť spravená kompletná betonáž obrubníkov i vyriešené všetky poruchy stavby pamätníka. Pre TASR to potvrdil hovorca Bratislavy Peter Bubla. Súčasťou prác na prvej etape opravy je aj komplexná oprava piatich lavičiek a osadenie štyroch ochranných stĺpikov, ktoré majú zabrániť vjazdu vozidiel na dlažbu pamätníka, aby opakovane nedošlo k jej poškodzovaniu. "Všetky práce budú realizované kvalifikovaným reštaurátorom. V nasledujúcich rokoch by mala byť realizovaná reštaurátorská obnova všetkých troch sôch pomníka, ako aj obnova zvislých obkladov," podotkol Bubla. Na Pamätníku SNP bola podľa hovorcu už roky vo veľkom rozsahu poškodená dlažba a rovnako tak obklady a stavebné prvky pamätníka. Mestská organizácia Marianum - pohrebníctvo mesta Bratislavy preto od roku 2013 žiadala o dotáciu na komplexnú opravu pamätníka. V tomto roku bola schválená dotácia 150-tisíc eur, ktorá je vyčlenená z ministerstva vnútra pre mesto Bratislava, so spoluúčasťou 37 500 eur (20 percent z celkovej ceny opravy) z prostriedkov organizácie Marianum.


Vo veku 27 rokov zomrel hokejový obranca Erik Nitriansky

LIPTOVSKÝ MIKUL�?Š. Slovenský hokejista Erik Nitriansky zomrel vo veku 27 rokov na následky dopravnej nehody na motocykli. Naposledy pôsobil v tipsportligovom klube MHK 32 Liptovský Mikuláš, ktorý o úmrtí v utorok informoval na facebooku. Nitriansky bol po nehode od nedele v umelom spánku. Za Liptovský Mikuláš odohral v predchádzajúcej sezóne 22 zápasov. V minulosti nastupoval v najvyššej slovenskej súťaži aj za Martin a Poprad.


Daniari museli posilniť call centrum pre zmeny v komunikácii

BRATISLAVA. Daňovníci si plnenie povinností nechávajú na poslednú chvíľu. Finančná správa (FS) preto dočasne zvyšuje počet operátorov call centra, ktoré je vyťažené otázkami o povinnej elektronickej komunikácii. Tá je od 1. januára 2018 rozšírená o ďalších približne 60-tisíc právnických osôb. Finančná správa zažíva podľa slov hovorkyne Ivany Skokanovej v posledných dňoch tohto roka nával. "Napríklad Daňový úrad Košice vybaví denne v priemere 200 klientov, ktorí sa zaujímajú o povinnú elektronickú komunikáciu. Podobná situácia panuje aj v call centre finančnej správy. Zamestnanci vybavia denne v priemere 500 telefonických hovorov a 80 e-mailových dopytov," opísala hovorkyňa. Skokanová dodala, že k súčasným 360-tisíc povinne elektronicky komunikujúcim pribudne od januára 2018 ďalších 60-tisíc právnických osôb. Právnické osoby zapísané v obchodnom registri by sa mali zaregistrovať v dostatočnom predstihu predtým, ako budú podávať akékoľvek dokumenty finančnej správe v roku 2018. Daniari upozorňujú, že inak sa môže stať, že subjekt nebude môcť dokumenty podať elektronicky a zároveň nebude finančná správa môcť uznať už ani papierové podania. Informácie o registrácii a autorizácii používateľov elektronických služieb sú aj na internetovej stránke finančnej správy v samostatnej sekcii. "Okrem textových manuálov sú na portáli pripravené aj videá prezentujúce jednotlivé postupy. K dispozícii sú aj popisy potenciálnych situácií, najčastejšie otázky a odpovede, rôzne odporúčania," priblížila Skokanová.


Hackeri zaútočili na e-shopy, kradnú údaje o kreditkách

Držte sa bánk a PayPalu, e-shopy so zverenými dátami nepracujú bezpečne.

AMSTERDAM, BRATISLAVA. Ak platíte v zahraničnom internetovom obchode kartou, mali by ste sa uistiť o tom, že pre transakciu používa bezpečného sprostredkovateľa. Bezpečnostný analytik Willem de Groot upozorňuje na to, že hackeri sa pustili do intenzívneho špehovania e-shopov. Využívajú fragmenty kódu, aby pri platení ukradli informácie o platobných kartách. Na čiernom trhu sa za čerstvú informáciu o každej karte platí približne 30 dolárov. Údaje majú hodnotu iba dovtedy, kým obeť nezareaguje blokovaním v banke. De Groot, spoluzakladateľ a šéf pre bezpečnosť v spoločnosti byte.nl, na svojom blogu píše, že tejto téme sa začal bližšie venovať po tom, ako jemu samému ukradli informácie o platobnej karte. Pri poslednom skenovaní e-shopov narátal analytik takmer 6000 e-shopov so špehovacím kódom. Zameral sa však pri tom len na špehovacie systémy, ktoré sa mu pri pátraní podarilo odhaliť. Rozsah aktivít však bude oveľa širší. Hackeri majú podľa BBC v obehu viacero variantov kódu, pripravených pre najpoužívanejšie obchodné systémy. Fungujú podobne ako skimmer v bankomate. Útly, nenápadný kód vstúpi do vkladania informácií o karte a vynesie ich von skôr, ako uskutočníte platbu. Problémom je, že prevádzkovatelia e-shopov venujú viac pozornosti databázam s tovarmi a cenami, ako obchodným systémom samotným. Zabúdajú na pravidelnú aktualizáciu a inštalovanie bezpečnostných záplat, ktoré by udržali ochranný štít proti hackerom. E-shopy používajú zastarané verzie systémov, do ktorých sa hackerom darí preniknúť. Keďže nevyberajú dáta z databáz, ale vstupujú do komunikácie so zákazníkom za behu, informácie uniknú aj z tých e-shopov, ktoré dáta o platobných kartách na svojich serveroch neukladajú, píše de Groot.


Miliardár Branson plánuje na hranici s Venezuelou benefičný koncert

Miliardár Richard Branson chce koncertom zvýšiť povedomie o kríze vo Venezuele.

LONDÝN. Britský miliardár Richard Branson plánuje zorganizovať v Kolumbii benefičný koncert s cieľom zvýšiť všeobecné povedomie o kríze vo Venezuele a vyzbierať finančné prostriedky na humanitárnu pomoc pre túto juhoamerickú krajinu. V piatok o tom informovala agentúra DPA. S prosbou o zorganizovanie koncertu sa na majiteľa svetoznámej značky Virgin údajne obrátil samozvaný dočasný prezident Venezuely a líder opozície Juan Guaidó spolu s disidentom Leopoldom Lópezom. Branson to povedal vo videonahrávke, ktorú zverejnil vo štvrtok. "Naším cieľom je vyzbierať za 60 dní 100 miliónov dolárov a opätovne otvoriť venezuelskú hranicu tak, aby sa humanitárna pomoc dostala k miliónom tých, ktorí ju najviac potrebujú," uviedol Branson na margo iniciatívy a dodal, že koncert bude predstavovať "fantastickú zostavu medzinárodných a miestnych umelcov", pričom bude vysielaný aj naživo. Koncert by sa mal konať 22. februára v pohraničnom meste Cúcuta, v ktorom sa na kolumbijskej strane hranice zhromažďuje humanitárna pomoc po tom, ako ju venezuelský prezident Nicolás Maduro odmietol vpustiť do krajiny. Obyvatelia Venezuely už roky trpia nedostatkom potravín, liekov a ďalších základných druhov tovaru. Socialistický prezident Maduro však popiera, že by bola situácia taká kritická, aby si to vyžadovalo humanitárnu pomoc zo zahraničia. Maduro poukazuje na to, že dodávky pomoci zo Spojených štátov pripravujú pôdu pre americkú inváziu do Venezuely. Guaidó medzitým stanovil 23. februára ako deň, keď humanitárna pomoc vstúpi do Venezuely.


Zmenu cestovných poriadkov električiek možno ponechajú natrvalo

Námestie SNP a Kamenné námestie by mohli zostať prestupnými uzlami.

BRATISLAVA. Veľká zmena v cestovných poriadkoch a trasách električiek, ktorá platí v Bratislave od 22. júna v súvislosti so začatím prác na modernizácii Karlovesko-dúbravskej električkovej radiály, potrvá dlhšie a možno bude platiť natrvalo. Bratislavský magistrát pre TASR uviedol, že zvažuje všetky možnosti, či už návrat dotknutých električkových liniek do svojich pôvodných trás, ponechanie zmeny v cestovných poriadkoch a trasách natrvalo s tým, že Námestie SNP a Kamenné námestie zostanú prestupnými uzlami pre električkovú dopravu. Isté však je, že aktuálna električková zmena potrvá dlhšie než do konca septembra. Dôvodom je aj to, že došlo k zdržaniu prác pri modernizácii Karlovesko-dúbravskej električkovej radiály. Maximálne zdržanie prvej etapy očakáva mesto do konca októbra. Ukončená mala byť pritom do konca septembra. Ani po októbri sa však nevrátia dotknuté električkové linky do svojich pôvodných trás. "Po ukončení prvej etapy prác na Karloveskej radiále je pripravená rekonštrukcia jedného úseku na Račianskej radiále a minimálne počas tejto rekonštrukcie zostane súčasné trasovanie liniek. Pretože rovnako ako na zastávke Molecova, ani na Račianskej radiále nebude počas rekonštrukcie sprístupnené obratisko električiek a všetky obojsmerné električky, ktoré teraz obsluhovali zastávku Molecova, sa presunú do Rače," povedal pre TASR hovorca Bratislavy Peter Bubla. Podotkol, že bez týchto električiek nie je možné zmeniť trasovanie liniek do pôvodného stavu. Zmenu trasovania takmer všetkých električiek v Bratislave si od 22. júna vyžiadalo spustenie modernizácie Karlovesko-dúbravskej električkovej radiály. Nové trasovanie liniek znamená, že pokiaľ cestujúci cestuje medzi dvoma vzdialenejšími mestskými časťami, je to spravidla s jedným prestupom. Hlavným prestupným uzlom je Kamenné námestie a Námestie SNP.


SaS: Zrušenie niektorých škôl je jedno z riešení

Pripravovaná reforma školstva, ktorú chystá minister školstva Peter Plavčan prichádza podľa Branislava Gröhlinga neskoro.

BRATISLAVA. Kvalita vzdelávania by sa mala riešiť ráznymi opatreniami, aj nepopulárnymi, na ktoré nikto nemá odvahu. Myslí si to poslanec NR SR za SaS Branislav Gröhling, podľa ktorého racionalizácia, teda zatvorenie niektorých škôl, je jedným z nich. Ako uviedol pre agentúru SITA, „ďalej treba postupne meniť obsah vzdelávania, aby žiaci vedeli používať vedomosti v praxi a vedeli kriticky a logicky myslieť. Pomohlo by tiež prepojenie výučby viacerých predmetov. Rovnako je dôležité poskytnúť školám aktuálne a kvalitné učebné materiály a hlavne zlepšiť vzdelávanie učiteľov. Lebo na dobre pripravených a zaškolených učiteľoch celá zmena v školstve stojí,“ myslí si poslanec, podľa ktorého na takéto zmeny pritom netreba ďalšie financie. „Už dnes máme ľudí v organizáciách ministerstva, ktoré ministerstvo nevyužíva,“ dodal s tým, že preto potrebujeme silného a rozhodného ministra, ktorý presadí v školstve zmeny.Ako jedno z riešení stavu školstva vidí liberál v zrušení niektorých škôl. „Hovoríme, že v školstve nie sú peniaze, tak tie, čo máme, musíme rozumne využívať. Nemá zmysel udržiavať ekonomicky neefektívne či nadbytočné školy. Aj prípadná racionalizácia, teda zlučovanie, rušenie škôl, v ktorých školská inšpekcia zistí hrubé porušovanie pravidiel a zneužívanie systému, si vyžaduje silného a rozhodného ministra,“ nazdáva sa. Pripravovaná reforma školstva, ktorú chystá minister školstva Peter Plavčan (SNS) prichádza podľa Gröhlinga neskoro. „V aktuálnej podobe si reforma vyžaduje obrovskú sumu peňazí. Ak minister sľubuje zmeny, na ktoré nemá peniaze a odvoláva sa na tlak verejnosti, už mi to príde ako zavádzanie spoločnosti,“ uviedol. Plavčan tento týždeň predstavil najdôležitejšie aktivity rezortu v minulom roku. Podľa ministra medzi ne patrili naštartovanie reformy vzdelávania, zabezpečenie zvýšenia platov pedagogických a odborných zamestnancov od septembra 2016 o šesť percent či úspešné zvládnutie slovenského predsedníctva v Rade EÚ. Vyzdvihol tiež novelizáciu zákona o výchove a vzdelávaní, podporu prevencie prejavov extrémizmu u mladých ľudí či pokračovanie podpory rozširovania kapacít základných a materských škôl.


Podľa Tsiprasa veritelia dokončia revíziu v priebehu marca

Tsipras vyhlásil, že jeho vláda dostane krajinu z krízy aj zo záchranného programu a spod dohľadu veriteľov.

ATÉNY. Medzinárodní veritelia uzavrú kľúčovú revíziu pokroku, ktorý Grécko dosiahlo pri plnení podmienok tretieho záchranného úveru, na budúci mesiac 20. marca. Povedal to dnes poslancom v gréckom parlamente premiér Alexis Tsipras. A vyhlásil, že jeho vláda dostane krajinu z krízy aj zo záchranného programu a spod dohľadu veriteľov. Tsipras zároveň uviedol, že dohoda medzi Aténami a ich veriteľmi o ďalších reformách, ktoré musí Grécko uskutočniť v roku 2019, aby dostalo splátky z tretieho úveru, bola "čestným kompromisom" a bude poslednou bodkou za úsporami. A verí, že Grécko a veritelia "otočili list" a ich vzťahy naberú nový smer. Podľa neho veritelia akceptovali fakt, že zavádzanie úsporných opatrení by sa už malo skončiť. Zdôraznil, že nové škrty, ktoré dopadnú na plecia gréckych daňových poplatníkov, budú zmiernené inými krokmi, ktoré vláda navrhla. Premiér dodal, že oba balíky opatrení sa budú zavádzať súčasne. Grécka vládna koalícia zaostáva v prieskumoch a potrebuje vykresliť pozitívnejší obraz dohody voličom, ktorí už sedem rokov musia znášať dôsledky krízy a tvrdých škrtov. Podrobnosti o nových opatreniach ale stále nie sú známe.


MATEMATICKÉ HÁDANKYMatematická hádanka: Dokážete nájsť štyri čísla za sebou? (riešenie)

Výsledok vám povieme, ale musíte zistiť, ako sme sa k nemu dopracovali.

Číslo 3024 sa nekončí ani päťkou ani nulou, takže ani jedno zo štyroch hľadaných čísel nebude deliteľné 5 ani 10. Ak by boli všetky čísla väčšie ako 10, ich súčin by bol väčší ako 10 000. Znamená to, že hľadáme buď čísla 1,2,3,4 alebo 6,7,8,9. Súčin čísel 1,2,3,4 je 24, takže správna odpoveď sú čísla 6,7,8,9, pretože 6 x 7 = 42 x 8 = 336 x 9 = 3024


Robotník sa kontaminoval pri údržbe reaktora vo francúzskej elektrárni

V krku robotníka našli pri prehliadky rádioaktívny prach.

PARÍŽ, SAARBRÜCKER. O kontaminácii robotníka externej firmy pri údržbe aktuálne odstaveného reaktora č. 4 francúzskej jadrovej elektrárne Cattenom. Informoval o tom prevádzkovateľ zariadenia, spoločnosť EDF, ako aj krajinský rezort životného prostredia zo susediacej nemeckej spolkovej krajiny Sársko. Podľa rovnakých zdrojov výstupná kontrola objavila v stredu rádioaktívny prach v krčnej oblasti muža a neodkladne ho odstránila. Rádioaktívne zaťaženie mužovho organizmu dosiahlo na povrchu tela viac ako štvrtinu zákonom povoleného ročného maxima. Vedenie JE informoval o udalosti, ktorá bola na sedemstupňovej stupnici vyhodnotená najnižším stupňom 1, tamojší úrad pre dohľad ASN.


Dúbravka bude mať nového trénera, Benítez v Newcastli končí

Španiel má údajne ponuku z Hamšíkovho klubu.

LONDÝN. Slovenský futbalový brankár Martin Dúbravka bude mať v Newcastli United nového trénera. Rafael Benítez totiž po troch rokoch opustí lavičku klubu anglickej Premier League. Kontrakt mu vyprší 30. júna a s vedením Newcastlu sa nedohodol na jeho predĺžení. Informovala o tom agentúra AFP. Benítezovi sa podarilo stabilizovať tím a v uplynulých dvoch sezónach obsadil Newcastle pod jeho vedením 10. resp. 13. miesto. Španielsky kouč sa však viackrát vyjadril, že zo strany majiteľa klubu Mikea Ashleyho necíti dostatočnú podporu. "Urobili sme maximum pre to, aby sme sa s Rafom Benitezom dohodli na novom kontrakte, rokovania však nepriniesli úspech," uvádza sa v stanovisku Newcastlu. Podľa anglických médií by Benitez mohol zamieriť na lavičku čínskeho klubu Ta-lien I-fang, ktorého dres oblieka aj Dúbravkov spoluhráč zo slovenskej reprezentácie Marek Hamšík. Číňania údajne ponúkajú Benitezovi ročný kontrakt v hodnote 12 miliónov dolárov. Španiel trénoval Hamšíka počas pôsobenia v SSC Neapol.


Facebook prudko zvýšil zisk, mesační užívatelia presiahli miliardu

Celkové tržby Facebooku pochádzajú predovšetkým z reklamy, ktoré sa vyšplhali na 6,71 miliardy dolárov.

SAN FRANCISCO, NEW YORK. Americkej internetovej spoločnosti Facebook sa mimoriadne darí. V treťom štvrťroku zvýšila medziročne zisk z 891 miliónov dolárov na 2,37 miliardy. Celkové tržby vďaka rastúcim príjmom z reklamy v mobilných zariadeniach vzrástli o viac ako 50 percent na 7,01 miliardy dolárov. Prekonali tak očakávania analytikov, ktorí ich odhadovali na 6,92 miliardy dolárov. Facebooku rástli nielen tržby, ale aj počet používateľov, ktorí internetovú sieť využili aspoň raz mesačne. V septembri sa počet ľudí vyšplhal na 1,79 miliardy, čo je nárast o 16 percent. Prostredníctvom mobilov či tabletov sa k tejto sieti pripája viac než 90 percent používateľov. Podiel inzercie sa na mobilných zariadeniach sa zvýšil na 84 percent z 78. Analytici podľa českých Hospodářskych novín však očakávajú, že Facebook bude budúci rok čeliť nedostatku miesta pre reklamu. Facebook sa snaží rozširovať svoje služby o nové prvky. V októbri napríklad spustila novú služby, ktorá sa zameriava na predaj rôzneho tovaru medzi používateľmi. Spoločnosť kladie čoraz väčší dôraz na video, aby lepšie konkurovala sieti Youtube. „Naďalej pokračujeme v stratégii presadzovať v našich aplikáciách video,“ povedal šéf firmy Mark Zuckerberg s tým, že Facebook sa bude držať trendov. Pre Facebokk videá predstavujú väčšie zisky z televíznej reklamy. V treťom štvrťroku sa darilo i menšej sociálnej sieti - spoločnosti Twitter. Jeho príjmy predstavovali 616 miliónov dolárov, čo je medziročný nárast o osem percent. Len príjmy z reklamy dosiahli sumu 545 miliónov dolárov, z mobilov príjmy dosahovali 90 percent z celkového počtu. Rástol aj počet mesačných užívateľov. Z 313 miliónov ľudí dosiahol 317 miliónov užívateľov.


Slovensko malo vypadnúť z B-divízie Ligy národov. Nakoniec v nej ostane

ĽUBĽANA. Slovenskí futbalisti budú v 2. ročníku Ligy národov 2020/2021 účinkovať v Lige B. Rozhodla o tom Európska futbalová únia (UEFA) na zasadaní výkonného výboru v Ľubľane po rozšírení jednotlivých úrovní súťaže. Slováci v tom prvom v konkurencii Ukrajiny a Česka v skupine skončili na treťom mieste a teda mali zostúpiť o jednu výkonnostnú úroveň nižšie. Pokračovanie LN tak prinesie viac zápasov. Zmeny totiž rátajú s navýšením počtu tímov v najvyššej A divízie z 12 na 16 mužstiev, ktoré budú rozdelené do štyroch skupín po štyroch. Znamená to okrem iného aj to, že majstri sveta z roku 2014 Nemci nebudú zostupovať o kategóriu nižšie, rovnako tak v najvyššej divízii ostane Chorvátsko, Island a Poľsko. Aj v B a C divízii bude hrať 16 tímov v štyroch štvorčlenných skupinách, v D divízii zachovajú miesto pre sedem európskych krajín v jednej štvorčlennej a jednej trojčlennej skupine. Od zvýšenia počtu zápasov si predstavitelia UEFA sľubujú väčšie príjmy a zároveň spôsob, ako ešte viac zredukovať počet bezvýznamných priateľských zápasov v nabitom kalendári. Žrebovanie ďalšej edície sa uskutoční 3. marca 2020 v Amsterdame, zápasy sa budú hrať od leta budúceho roka. Majstrovstvá Európy futbalistov do 19 rokov sa v roku 2022 uskutočnia na Slovensku. Futsalové EURO v roku 2022 dostalo Holandsko. UEFA tiež rozhodla o konaní tretej pohárovej súťaže od roku 2021 s názvom Európska konferenčná liga. Portugalsko (obhajca), Holandsko, Anglicko, Švajčiarsko, Belgicko, Francúzsko, Španielsko, Taliansko, Bosna a Hercegovina, Ukrajina, Dánsko, Švédsko, Chorvátsko, Poľsko, Nemecko, Island Rusko, Rakúsko, Wales, ČR, Škótsko, Nórsko, Srbsko, Fínsko, SLOVENSKO, Turecko, Írsko, Severné Írsko, Bulharsko, Izrael, Maďarsko, Rumunsko Grécko, Albánsko, Čierna Hora, Gruzínsko, Severné Macedónsko, Kosovo, Bielorusko, Cyprus, Estónsko, Slovinsko, Litva, Luxembursko, Arménsko, Azerbajdžan, Kazachstan, Moldavsko Gibraltár, Faerské ostrovy, Lotyšsko, Lichtenštajnsko, Andorra, Malta, San Maríno


Richter pripravuje generálny pardón pri nelegálnom zamestnávaní

Návrh novely ocenil aj Jozef Mihál s tým, že súčasné nastavenie zákona považuje za príliš prísne.

BRATISLAVA. Minister práce a sociálnych vecí Ján Richter pripravuje tzv. generálny pardón pre zamestnávateľov, u ktorých bolo pre oneskorené prihlásenie zamestnanca do Sociálnej poisťovne konštatované nelegálne zamestnávanie. Ako uviedol minister v parlamentnej rozprave k návrhu novely zákona o nelegálnom zamestnávaní, títo zamestnávatelia by boli v rámci generálneho pardónu vymazaní z tzv. čiernej listiny. Účasť zamestnávateľov na tejto listine totiž neumožňuje 5 rokov uchádzať sa o zákazky od štátu. Odmieta však retroaktívne odpustenie pokút, ktoré boli zamestnávateľom uložené. "Nejde o vrátenie pokút, ale o očistenie ich mena," dodal Richter. Ak zamestnávateľ od začiatku budúceho roka neprihlási svojho zamestnanca do registra Sociálnej poisťovne do siedmich dní od začiatku výkonu jeho práce, nebude sa to považovať za nelegálne zamestnávanie. Vyplýva to z vládneho návrhu novely zákona o nelegálnej práci a nelegálnom zamestnávaní, ktorý parlament posunul do druhého čítania. Zamestnávateľ však bude povinný splniť si prihlasovaciu povinnosť najneskôr do začiatku výkonu kontroly nelegálneho zamestnávania."Ak príde kontrolný orgán po čase, kedy zamestnanec začal vykonávať svoju činnosť, no v lehote siedmich dní a zistí, že zamestnávateľ si ešte nesplnil prihlasovaciu povinnosť, konštatuje nelegálne zamestnávanie," upozorňuje ministerstvo práce. Ak si však zamestnávateľ splní oznamovaciu povinnosť v lehote siedmich dní a stihne tak spraviť pred výkonom kontroly, kontrolný orgán nemôže konštatovať nelegálne zamestnávanie. Nezaradený poslanec NR SR Jozef Mihál návrh novely zákona počas parlamentnej rozpravy ocenil, keďže súčasné nastavenie zákona považuje za príliš prísne. Upozornil na to, že ak kontrolný orgán v súčasnosti skonštatuje u zamestnávateľa nelegálne zamestnávanie, ten za to dostane nielen pokutu, ale uloží sa mu aj 5-ročný zákaz prijímania dotácií od štátu, či prostriedkov z eurofondov. Takýto trest pritom môže byť podľa Mihála závažnejší ako samotná pokuta. Bývalému ministrovi práce a sociálnych vecí však prekáža, že novela zákona nerieši prípady, ktoré vznikli alebo ešte len vzniknú do 1. januára budúceho roka, teda do termínu plánovanej účinnosti novely zákona.Krátko po 12:00 predsedajúci schôdze Andrej Hrnčiar vyhlásil obedňajšiu prestávku. Poslanci budú pokračovať v rokovaní od 14:00 návrhom novely zákona o sociálnych službách.


Najzáhadnejšia hviezda v galaxii znovu prekvapila astronómov

Vedci vylúčili mimozemskú megastavbu na základe rozdielnych poklesov v iných spektrách.

BRATISLAVA. Hovoria o nej ako o najzáhadnejšej hviezde v galaxii. Pozorovania takzvanej Tabbinej hviezdy vysvetľovali oblakom medzihviezdneho prachu, obrovskou zrážkou planét aj mimozemskou megastavbou, ktorá by mohla hviezdu obklopovať. Dosiaľ však všetky dáta naznačovali, že jasnosť hviezdy s oficiálnym názvom KIC 8462852 postupne a pomaly klesá - nepravidelne a rôznorodo, ale vždy klesá. Nová štúdia však teraz narazila na ďalšiu záhadu. Vedci zistili, že samotná hviezda môže ukrývať aj obdobia, keď jej jasnosť rastie. Astronómovia preskúmali staršie údaje z observatórií za posledných jedenásť rokov a všimli si, že jasnosť hviezdy stúpla dvakrát: v rokoch 2007 a 2014. "Až doteraz sme si mysleli, že jasnosť hviezdy len klesá," vysvetľuje v tlačovej správe Joshua Simon z Carnegieho vedeckého inštútu. "Zistenie, že hviezda má okrem období, keď je tmavšia, aj jasnejšie obdobia, sa s väčšinou vysvetlení nezlučuje." Tabbina hviezda je na prvý pohľad obyčajný žltobiely trpaslík vzdialený vyše 1400 svetelných rokov v súhvezdí Labuť. Je len o niečo väčšia ako naše Slnko, no v roku 2015 spôsobila rozruch. Pozorovania ukázali, že jej jasnosť skokovo poklesala o 15 a 22 percent, čo vylučovalo prechod exoplanéty popred hviezdu. Okamžite sa objavili rôzne hypotézy, ktoré sa snažili záhadné dáta vysvetliť: obrovská planéta s prstencami, ktoré pod vplyvom hviezdy kolíšu, kométy, skaly z rozpadnutých telies, neznáme procesy vo vnútri hviezdy, pohltenie planéty i mimozemská megastavba, možno nedokončená Dysonova sféra. Ďalšie pozorovania väčšinu vysvetlení vylúčili. Nové analýzy spochybňujú aj mimozemskú stavbu. Vedci z Arizonskej univerzity vo svojej novej štúdii v magazíne The Astrophysical Journal prišli s inou hypotézou. Za kolísaním jasnosti mohlo byť nepravidelné mračno prachu, ktoré Tabbinu hviezdu obehne za približne 700 dní. Vysvetlenie vychádza z pozorovaní v rôznych svetelných spektrách. Ukázalo sa, že poklesy v jasnosti sú zreteľnejšie v ultrafialovom spektre, menej v infračervenom. "Akýkoľvek objekt väčší ako zrnko prachu by spôsobil rovnaký pokles jasnosti vo všetkých vlnových dĺžkach," zdôraznili podľa NASA výskumníci. Objav je tak v rozpore s predpokladom, že by za poklesmi mohla byť ďaleká megastavba. Podľa výskumníkov by konštrukcia nedokázala spôsobiť rozdielne poklesy v rôznych spektrách. Rôzne vedecké tímy by teraz chceli preskúmať, ako sa hviezda správa z dlhodobejšieho pohľadu. Astronómovia sú zvedaví, ako sa postupom času mení jej farba, obzvlášť v čase, keď sa mení jej jasnosť. Keby totiž pokles jasnosti spôsoboval prach v okolí telesa, hviezda by sa začala viac červenať. Keby však poklesy spôsobovali väčšie objekty, zmeny vo farbe hviezdy by sme nepozorovali. DOI: 10.3847/1538-4357/aa899c DOI: arXiv:1708.07822v1


Sme rodina navrhuje znížiť kvórum pre referendum z 50 na 30 percent

BRATISLAVA. Hnutie Sme rodina navrhuje znížiť kvórum pre platnosť referenda z 50 na 30 percent. Dosiahnuť to chce novelizáciou Ústavy SR, ktorú predložili na najbližšiu schôdzu Národnej rady SR. Na zmenu ústavy treba aspoň 90 hlasov. Aby parlament novelu schválil, museli by sa spojiť koalícia s opozíciou. "Cieľom novelizácie Ústavy je posilnenie práva občanov SR zúčastňovať sa na správe veci verejných prostredníctvom inštitútu referenda. Takéto posilnenie účasti občanov na rozhodovacích procesoch je žiaduce aj z dôvodu, že politické strany v NR SR opakovane nechránia verejný záujem, ale záujmy finančných skupín," uvádzajú poslanci Sme rodina. Pripomínajú, že od vzniku samostatnej Slovenskej republiky sa referendum uskutočnilo celkovo sedemkrát. "Jedno bolo zmarené, päť bolo neúspešných pre nedostatočnú účasť a iba jediné referendum bolo úspešné, t.j. referendum konané 3. apríla 2004, ktorým sa rozhodovalo o vstupe SR do EÚ. Účasť oprávnených voličov však len mierne prekročila 50-percentné kvórum," upozorňuje Sme rodina. Poukazuje tiež na účasť pri voľbách do orgánov samosprávnych krajov alebo do Európskeho parlamentu. Tá podľa hnutia osciluje v intervale 13 až 20 percent. "Z toho vyplýva, že ani nie 20 percent obyvateľstva má aktívny záujem zúčastňovať sa na mechanizmoch priamej demokracie a rozhodovať o záležitostiach spoločenského záujmu," dodáva hnutie.


Počasie v Nemecku komplikuje dopravu, zomrel jeden človek

Niektoré zo zablokovaných tratí by mali spojazdniť už do večera.

BERLÍN. Silný vietor vo štvrtok výrazne skomplikoval železničnú dopravu predovšetkým na severe Nemecka. Popadané stromy na tratiach spôsobujú veľké meškania vlakov, zastavená bola premávka okrem iného aj na takých frekventovaných tratiach ako Hamburg - Berlín, Hamburg - Hannover, Brémy - Hannover alebo Hannover - Wolfsburg. Nemecká železničná spoločnosť Deutsche Bahn na Twitteri oznámila, že niektoré zo zablokovaných tratí by mali byť spojazdnené už do štvrtkového večera. Cestujúcich vyzýva, aby si pred zamýšľanou cestou skontrolovali aktuálne informácie na internete. Ako informoval Severonemecký rozhlas (NDR), v okrese Uelzen prišiel o život 50-ročný motorista v automobile, na ktorý spadol vyvrátený strom. Len niekoľko kilometrov odtiaľ utrpela ťažké zranenia cyklistka, ktorú takisto zasiahol padajúci strom. Meteorológovia tiež zaznamenali tornádo asi desať kilometrov od letiska v severonemeckom Hamburgu. Podľa slov splnomocnenca Nemeckej meteorologickej služby pre tornáda Andreasa Friedricha išlo však o slabšie a iba niekoľko minút pôsobiace tornádo, ktoré nie je na území krajiny častým javom. Jeho následky budú vzhľadom na krátky kontakt so zemou zrejme neveľké, dodal odborník. Napriek tomu meteorológovia upozornili na riziko vzniku tornád a intenzívnych búrok sprevádzaných prudkým nárazovým vetrom aj ďalšie oblasti hlavne na severe a východe Nemecka. Po severe Nemecka sa front extrémneho počasia presunul aj do spolkových krajín Severné Porýnie-Vestfálsko a Sasko-Anhaltsko. Meteorológovia vydali pre saskoanhaltskú krajinskú metropolu Magdeburg varovanie, ktoré sa týka vyvrátených stromov, zlomených konárov, uvoľnených strešných konštrukcií a iných predmetov, ktoré môžu ohroziť ľudí na uliciach mesta. V priebehu popoludnia zasahovali hasiči v Magdeburgu viac ako 170-krát. Podľa slov ich hovorcu pre Stredonemecký rozhlas (MDR) potrvá táto situácia zrejme až do nočných hodín. V meste je mnoho zaplavených pivníc, ochromená je železničná doprava na viacerých tratiach regiónu, tak napríklad z Magdeburgu do Braunschweigu, Wolfsburgu, Stendalu či Berlína. Počasie narušilo aj premávku MHD v Magdeburgu a viedlo aj k problémom v zásobovaní oblasti elektrickým prúdom. Studený front zasiahol aj Severné Porýnie-Vestfálsko; do tejto spolkovej krajiny dorazia od Západu večer ďalšie prudké búrky sprevádzané intenzívnymi zrážkami vrátane krupob


PÍŠE JURAJ ŠELIGANekopme do Procházku

Neuspel ako kandidát

Zlomové momenty

Komentár

Kariéra na fotografiách

Nekopme do Procházku

Mnohí by mohli rozprávať príhody, ako „na počkanie“ naformuloval zákon spôsobom, o ktorom môžu legislatívci len snívať. Významný je jeho prínos pre slovenskú právnu teóriu.

Autor je interný doktorand na Katedre ústavného práva a teórie práva na Právnickej fakulte v Trnave Keď médiami preletela správa, že Poradný výbor Rady Európskej Únie odmietol Radoslava Procházku ako kandidáta za sudcu Všeobecného súdu Európskej Únie v Luxemburgu, rozpútala sa diskusia o tom, ako si to všetko zaslúži a nie že jedenkrát, ale hneď trikrát. A ako mu to všetci doprajú s dovetkami, ktorým fantázia medze nekládla. Inými slovami – kto si ešte poriadne nekopol, nech sa hlási u súdruha Žinčicu. Je pre mňa otázka stavovskej cti, ak také niečo na Slovensku ešte stále existuje, zastať sa Rada Procházku a pripomenúť, aby sa pri tom pekelnom pohone nezabudlo, že aj on je človek, ktorý má právo robiť chyby. Chyby aj veľké aj malé, dokonca politické. Moment, keď sa to dobrovoľne rozhodol robiť pred tvárou národa, bol jeho rozhodnutím, za ktoré teraz platí. Tí, ktorí boli v politike, vedia, že to nie je ani malý ani príjemný účet a že tento typ sklamania patrí medzi tie najväčšie aké môže život priniesť. Samozrejme hnev mnohých, ktorí do jeho rúk vkladali osud tejto krajiny je legitímny. Akurát, je tiež fér povedať, že od začiatku mohli mať niekde vo vedomí myšlienku, že Procházka nie je boh a že sa môže pomýliť. Ako v úsudku, tak v rozhodnutí, či spôsobe komunikácie. V dobe prevládajúceho až šialeného populizmu si to treba pripomínať o to viac, že bohom so zázračnou paličkou nie je ani akýkoľvek iný politik. Aj keď sa tak mnohí viac či menej (úspešne) tvária a ďalší im to (zatiaľ) veria. A že zodpovednosť za stav krajiny leží na pleciach všetkých. Od tých malých kdesi na dedine zašitých gazdov (aké ironické), až po vážených členov bratislavskej kaviarne (ironické ešte viac). Tiež je dobre, aby sa nezabudlo, že Rado Procházka patrí medzi to najzaujímavejšie (v pozitívnom slova zmysle), čo slovenská právnická – akademická obec medzi sebou má. Mnohí by mohli rozprávať príhody o tom, ako „na počkanie“ naformuloval zákon takým spôsobom, o ktorom môžu viacerí legislatívci len snívať. Rovnako jeho prínos pre slovenskú právnu teóriu je nezanedbateľný. Knihy, ktoré napísal, budú formovať ďalšie generácie mladých (nielen ústavných) právnikov. Neopomínajúc to, že ktokoľvek to myslí so slovenskou právnou teóriou a ústavným právom vážne ho nemôže s jeho spisbou ignorovať. Ak by na akadémiu a ústavné právo zanevrel, bez pátosu, bola by to pre Slovensko škoda. Ak si Procházka zaslúžil verejné pokorenie, tak ho dostal a to priehrštím štedrým plným plnovatým. Dnes už vie, že aj keď je sémantický vesmír politika iný ako sémantický vesmír právnika, prechod medzi nimi nie je vždy možný, už tobôž nie ľahký a vôbec nie príjemný. My ako spoločenstvo sme sa to naučili spolu s ním. Tiež je to pre nás všetkých šanca sa naučiť ako sa zbytočne nevysmievať ľudskému neúspechu. Naopak, poučiť sa z neho. Tento text ste mohli čítať vďaka tomu, že platíte za obsah. Vážime si to.


OSN vyzýva na zachovanie prístupu do kľúčových prístavov v Jemene

Bezpečnostná rada označila politické riešenie ako jedinú možnosť ukončenia konfliktu.

DUBAJ. Bezpečnostná rada OSN vyzvala vo štvrtok opätovne na zachovanie prístupu do kľúčových jemenských prístavov Hudajdá a Salíf. Zároveň označila politické riešenie ako jedinú možnosť ukončenia trojročného vojenského konfliktu v tejto blízkovýchodnej krajine. V stanovisku po svojom mimoriadnom zasadnutí, ktoré sa konalo za zatvorenými dvermi, rada vyjadrila "hlboké znepokojenie" nad stavom humanitárnej situácie po začiatku ofenzívy na Hudajdu. Vyzvala preto "všetky strany, aby dodržiavali svoje záväzky vyplývajúce z medzinárodného humanitárneho práva".Ofenzíva proti červenomorskému prístavu na západe krajiny sa začala v stredu. Vládne sily podporované koalíciou pod vedením Saudskej Arábie sa snažia dobyť mesto od šiitských povstalcov zvaných húsíovia. Mesto je hlavným vstupným bodom pre dodávky potravinovej pomoci do krajiny, ktorá je už teraz na pokraji hladomoru. Humanitárne agentúry preto varujú, že nové boje by mohli krízu v Jemene ešte viac zhoršiť.


Správkyňa Hongkongu naďalej odmieta vyhovieť požiadavkám demonštrantov

HONGKONG. Správkyňa Hongkongu Carrie Lamová je otvorená dialógu, avšak vyhovieť požiadavkám demonštrantov aj naďalej odmieta. Povedala to novinárom v utorok, keď vystúpila na verejnosti, aby reagovala na nedeľňajšie protesty, počas ktorých došlo opäť k viacerým násilnostiam. Informovala o tom agentúra AP. Cez víkend zadržali príslušníci hongkonskej polície 86 ľudí vrátane 12-ročného chlapca. Opäť došlo k eskalácii situácie, keď príslušníci polície voči protestujúcim použili slzotvorný plyn i vodné delá. Padol i jeden varovný výstrel, keď menšiu skupinu policajtov obklopili protestujúci hádžuci tvrdé predmety. Pri incidente jeden policajt spadol na zem, pričom šiesti vytiahli pištole a jeden z nich strieľal do vzduchu, oznámila polícia. Lamová vo svojom prejave uviedla, že sa stretla so skupinou mladých ľudí. Zároveň však neprejavila ochotu uznať ich požiadavky a opäť vylúčila svoju rezignáciu. Podľa jej slov je totiž zodpovedné spraviť všetko, čo môže, aby bol v Hongkongu obnovený poriadok a vláda zákona. Na kritiku, že jej vláda protestujúcich ignoruje, uviedla: "Nie je to o nereagovaní. Ide o otázku odmietania ich požiadaviek". "Chceme ukončiť chaotickú situáciu v Hongkongu," citovala Lamovú agentúra Reuters. Šéfka hongkonskej správy dodala, že podľa jej názoru vláda nad protestmi kontrolu nestratila. Protesty v Hongkongu trvajú už tri mesiace. Prodemokratickí protestujúci žiadajú stiahnutie sporného zákona, ktorý by umožnil vydávanie osôb podozrivých zo spáchania trestného činu do pevninskej Číny, nezávislé vyšetrenie protestov v súvislosti s násilnými zásahmi polície, ako i to, aby sa protesty prestali nazývať "výtržnosťami", aby boli zadržaní ľudia zbavení obvinení a aby sa začalo s reformou politiky.


Merkelová žiada po vražde tínedžerky rýchlejšie azylové konania

BERLÍN. Nemecká kancelárka Angela Merkelová vyzvala v nedeľu na rýchlejšie deportácie tých, ktorým v krajine zamietli udeliť štatút utečenca. Vyjadrila sa v reakcii na vraždu 14-ročného dievčaťa, z ktorej je podozrivý iracký žiadateľ o azyl a ktorá otriasla Nemeckom, píše agentúra DPA. "Tento prípad ukazuje, aké dôležité je, aby ľudia, ktorí nemajú povolenie na pobyt, rýchlo dostali svoje pojednávanie pred správnym súdom a mohli byť rýchlo poslaní späť domov," povedala Merkelová pre verejnoprávnu televíziu ARD. Dvadsaťročného žiadateľa o azyl z irackého Kurdistanu Aliho B. poslali cez víkend späť do Nemecka po tom, ako z krajiny ušiel po vražde 14-ročnej Susanny F. Žiadosť podozrivého o azyl nemecké úrady zamietli ešte koncom roku 2016, s právnou pomocou sa však vyhýbal deportácii. V piatok ho zadržali v jeho domovskom irackom Kurdistane a tamojšia polícia pred jeho vydaním uviedla, že sa priznal k uškrteniu nemeckej tínedžerky. Nemecká prokuratúra v nedeľu večer podobne oznámila, že muž sa priznal k zabitiu dievčaťa, poprel však obvinenia z jej znásilnenia. Nemecký minister vnútra Horst Seehofer predtým tiež vo svetle tohto prípadu zopakoval svoju požiadavku na reformu azylového systému krajiny. "Azylová politika Nemecka musí byť zásadne prepracovaná. Stále nemáme náležité pravidlá pre budúcnosť," citovalo Seehofera nedeľňajšie vydanie denníka Bild. Minister chce podľa správ predstaviť médiám v utorok 63-bodový plán v tejto záležitosti, podľa ktorého by migrantom bez dokladov mali na hranici odmietnuť vstup do krajiny, pričom by mali byť aj sprísnené predpisy týkajúce sa deportácií.


Assange využíval veľvyslanectvo na špionáž, tvrdí ekvádorský prezident

LONDÝN. Zakladateľ portálu WikiLeaks Julian Assange využíval ekvádorské veľvyslanectvo v Londýne ako "špionážne centrum". Uviedol to ekvádorský prezident Lenín Moreno. Podľa jeho slov to boli práve iné štáty, čo ovplyvnili rozhodnutie odobrať Assangeovi azyl. Moreno pre britské noviny Guardian povedal, že bývalá ekvádorská vláda poskytla Assangeovi možnosti, aby sa "miešal" do záležitostí iných štátov. Ekvádor je však podľa Morena suverénnou krajinou, ktorá rešpektuje politiky iných štátov. "Nemôžeme dovoliť, aby sa náš dom, dom, ktorý otvoril svoje dvere, stal centrom špionáže," uviedol prezident. Assangeova právnička Jennifer Robinsonová tieto obvinenia označila za "nehorázne".Ekvádor zbavil Assangea azylu po takmer siedmich rokoch. Dôvodom bolo "opakované porušovanie medzinárodných dohôd a denných protokolov". Assange ekvádorské veľvyslanectvo v Londýne neopustil od augusta 2012 pre obavy z vydania do Švédska, kde čelil obvineniam zo znásilnenia, ako aj obavy zo stíhania, ktoré mu hrozí v USA pre zverejnenie tajných dokumentov o vojne v Iraku či v Afganistane na stránkach WikiLeaks.


Českom na budúci týždeň prejde konvoj americkej armády

Presúvať sa bude v rámci cvičenia Saber Strike 2018.

PRAHA. Českou republikou budúci týždeň prejde konvoj americkej armády. Jeho súčasťou bude zhruba 400 vozidiel a celkovo 1 000 vojakov. Presúvať sa budú v rámci cvičenia Saber Strike 2018 z Nemecka na Pobaltie. Informáciu priniesol webový server iDNES.cz.„Prejazd amerických jednotiek cez české územie je rovnako ako v minulých rokoch ukážkou plnenia našich spojeneckých záväzkov," uviedla v tejto súvislosti ministerka obrany Karla Šlechtová.Presuny vojakov sa uskutočnia v dňoch 29. - 30. mája a 31. mája - 1. júna. Všetky presuny po českom území bude koordinovať vojenská polícia v spolupráci s políciou ČR.


Bratislavské letisko bude mať cez zimnú sezónu takmer tridsať pravidelných liniek

V zimnom období prichádza letisko aj s úplne novými spojeniami.

BRATISLAVA. Letisko M. R. Štefánika v Bratislave bude mať v nasledujúcej zimnej sezóne spolu 29 pravidelných liniek do 27 destinácií. Novinkami počas tohto obdobia budú úplne nové spojenie do ukrajinskej Odesy, ako aj linka do holandského Eindhovenu, denné lety do Moskvy a opäť aj linka do izraelského Eilat-Ramonu. Zimný letový poriadok 2019/2020 začne platiť so zmenou času od 27. októbra a potrvá do 28. marca. Ako vo štvrtok informovala letisková spoločnosť v tlačovej správe, počas zimnej sezóny je na letisku naplánovaných takmer štyritisíc pravidelných letov piatich dopravcov. "Úplne novú leteckú linku do Odesy na Ukrajine otvorí dopravca Wizz Air od 3. novembra s frekvenciou dvakrát týždenne. Lietať do mesta pri Čiernom mori bude z Bratislavy v stredy a nedele," uviedla hovorkyňa bratislavského letiska Veronika Ševčíková. Hlavný prepravca na letisku Ryanair zabezpečí aj v zimnom období pravidelnú leteckú linku z Bratislavy do Alghera na talianskom ostrove Sardínia. Toto spojenie doposiaľ prevádzkoval iba v letnej sezóne. "Tento rok ponúkne lety aj v zime, s frekvenciou dvakrát týždenne. Lietať medzi Bratislavou a Algherom sa bude vždy v utorky a soboty," poznamenala Ševčíková. Pravidelné letecké spojenie do holandského Eindhovenu bude tiež fungovať v zimnom období. Ryanair tam v predošlom zimnom období nelietal, linku obnovil v lete a dvakrát týždenne ju bude zabezpečovať aj naďalej. V zimnom čase bude Ryanair lietať aj do izraelského Eilatu, a to od nedele 27. októbra. "Novinkou budú lety na nové letisko Ramon, ktoré bolo otvorené len tento rok v januári a je od centra Eilatu vzdialené len pätnásť minút jazdy. Doposiaľ lietal dopravca na vzdialenejšie letisko Eilat-Ovda," priblížila Ševčíková. Lety do Eilatu využívajú turisti z Bratislavy nielen na návštevu Izraela, ale aj blízkeho Egypta či Jordánska. Medzi najobľúbenejšie pravidelné linky z Bratislavy sa po letoch do Londýna a Dublinu dostali tento rok aj lety do Kyjeva a Moskvy. "Pre záujem o priame lety z Bratislavy do Moskvy a späť zvýšila letecká spoločnosť Pobeda počet letov z Bratislavy do hlavného mesta Ruska na sedemkrát týždenne. Využiť lety na Letisko Moskva-Vnukovo a z neho tak možno denne," informovala hovorkyňa bratislavského letiska. Na prelome októbra a novembra ešte možno využiť aj lety do Hurghady v Egypte, zabezpečuje ich dopravca Air Cairo. Cestovné kancelárie naplánovali aj sériu dovolenkových charterových letov do Salalahu v Ománe, kam sa bude z Bratislavy odlietať každú sobotu. Prvý let v zimnej sezóne odletí s dovolenkármi už v sobotu 26. októbra. "Exotickou novinkou v ponuke cestovných kancelárií s odletom z Bratislavy budú i počas tejto zimy lety do africkej Gambie. Do hlavného mesta Banjul budú smerovať dovolenkové charterové lety od februára 2020 s frekvenciou raz týždenne, každý piatok," uviedla Ševčíková s tým, že ich zabezpečí spoločnosť Smartwings. Individuálni cestujúci si môžu zvoliť aj priame pravidelné lety do Dubaja v Spojených arabských emirátoch s dopravcom flydubai. V spolupráci so spoločnosťou Emirates možno navyše v Dubaji prestupovať nielen v rámci siete flydubai, ale aj na linky Emirates. Medzi najvyužívanejšie kombinácie s odletom z Bratislavy patria thajský Bangkok, Maledivy, Srí Lanka a Zanzibar. Ryanair umožňuje prestupné lety z Bratislavy do štyroch destinácií, s prestupom v Miláne tak možno i s týmto dopravcom letieť do portugalského Porta a Valencie a talianskych miest Catania a Cagliari. Batožina cestujúceho pritom smeruje až do konečnej destinácie.